Qaraqalpaq tilinde teńles eki komponentli frazeologizmler
Frazeologizmler semantikalıq mánisi jaǵınan da, grammatikalıq qurılısı kóz qarasınan da, stillik - funktsionallıq qollanılıwı boyınsha da tildiń basqa birliklerinen ózine tán belgileri menen ayrılıp turatuǵın til birliklerinen esaplanadı. Ásirese, olar óziniń leksika-semantikalıq belgileri menen bir qatarda dúzilisiniń quramalılıǵı menen de ayrılıp turadı. Semantikalıq jaqtan quramındaǵı jeke komponentlerdiń pútin bir mánige qatnası hám birigiwshiligi boyınsha frazeologiyalıq ótlesiwler, frazeologiyalıq birlikler, frazeologiyalıq dizbekler usaǵan semantikalıq tiplerge ajıralatuǵın bolsa, dúzilisi boyınsha olar jeke sóz dizbegi, jay gáp hám qospa gáp túrinde ushırasadı. Usınıń menen birge olar qanday dúzilislik ayrıqshalıqlarǵa iye bolǵanı menen quramı boyınsha turaqlı, semantikalıq jaqtan pútin máni dógeregine jámlesken qospalı sóz dizbekleri bolıp qala beredi. Frazeologiyalıq sóz dizbekleri grammatikalıq kóz qarastan sóz dizbegi, jay gáp, qospa gáp túrlerinde ushırasqanı menen olar teoriyalıq jaqtan da, ámeliy jaqtan da úyreniwdi, anıqlawdı talap etetuǵın bir-biri menen salıstırǵanda ózgesheliklerge iye ekenligi málim. 
Qaraqalpaq tiliniń bay frazeologiyalıq materialların qarastırǵanımızda, olardıń hár qıylı dúzilmeler (konstruktsiyalar) sıpatında kózge taslanatuǵınlıǵın kórdik. Máselen, dúzilisi jaǵınan bir bólekten turatuǵın frazeologizmler: tóbe shashı tikke turıw, tili qısqa bolıw, betine kelmew, kózdi ashıp jumǵansha, iyt ólgen jer, awzı jeńil, ayaq alıs, júrek jutqan, barımına barıw t.b. Frazeologizmlerdiń ishinde quramalı dúziliske iye bolǵan teńdey eki bólekten turatuǵın dúzilmeler de tilimizde kóplep ushırasadı: ot bası, oshaq qası; kóylegi kók,  tamaǵı toq; otırsa opaq , tursa sopaq; birde biye, birde túye; bir ayaǵı górde, bir ayaǵı jerde; t.b. Bunday dúzilmege iye bolǵan frazeologizmlerdiń hár bir bólegi ádette ádebiy tildiń ólshemine sáykes pauza arqalı bólinip aytılıwdı talap etedi: otırsa opaq, // tursa sopaq; ishkeni aldında, // ishpegeni artında. Tilimizdegi usınday eki teńdey bólekten turatuǵın, ózine tán bolǵan ózgesheliklerge iye ayrıqsha dúzilme sıpatında kózge taslanatuǵın eki komponentli frazeologiyalıq sóz dizbekleriniń bunday túrin teńles eki komponentli frazeologizmler dep ataymız. Teńles eki komponentli frazeologizmlerdiń quramına kiretuǵın komponentler (bólekler) egizdiń sıńarlarınday usas, ıqsham, teńdey bolǵan eki parallel simmetriyalıq pútinniń eki jartısınan turadı. Frazeologizmlerdiń semantikalıq tárepin ǵana emes, al onı strukturalıq ózgesheligi esapqa alınıp, frazeologiyalıq dúzilmeni payda etiwshi eki teńdey bólektiń hár qaysısı óz aldına komponent dep ataladı. Óytkeni bunday eki komponentli frazeologizmler pútinniń eki jartısı sıpatında kórinedi. Usı pútinniń eki jartısı arasında semantikalıq jaǵınan da, dúzilisi jaǵınan da teńlik ayrıqsha sezilip turadı. Haqıyqatında da bunday qubılıstı pútinniń eki jartısı arasındaǵı teńlikti ádette ilimiy tájiriybede simmetriya dep qaraydı[footnoteRef:1].  [1:  Киргизско-русский словарь. Под. ред. АН Киргизской ССР. проф. К.К.Юдахина. М., 1957, 776- бет. 
 ] 

Qaraqalpaq tilindegi teńles eki komponentli frazeologizmlerdi strukturalıq jaqtan qarastırǵanımızda, olardıń quramı birdey bolǵan eki komponentten turatuǵınlıǵın kórdik. Sonday-aq hár bir komponent aǵzaları da birdey grammatikalıq formadaǵı sózlerden ibarat. 
1) Jaw jaǵadan, iyt etekten (alıw); 
2) Uldı uyaǵa, qızdı qıyaǵa (qondırıw); 
3) Bir ayaǵı górde, bir ayaǵı jerde (bolıw); 
Birinshi frazeologizmniń quramı birdey eki komponentten turıp, hár bir komponent eki aǵzadan yamasa eki sózden dúzilgen. Eki komponenttiń birinshi aǵzaları ataw sepligi formasında (jaw, iyt), al ekinshi aǵzaları shıǵıs sepliginde (jaǵadan, etekten) boladı. Ekinshi frazeologizmniń de hár bir komponenti eki aǵzadan yamasa eki sózden dúzilip, hár komponenttiń dáslepki aǵzaları tabıs sepligi túrinde (uldı, qızdı), ekinshileri barıs sepligi túrinde (uyaǵa, qıyaǵa) keledi. Úshinshi frazeologizmniń hár komponenti úsh aǵzadan quralıp, birinshi aǵzaları sanlıq sózlerden (bir, bir), ekinshi aǵzaları tartımnıń úshinshi bet túrinde (ayaǵı, ayaǵı), úshinshisi orın sepligi túrinde (górde, jerde) jasalǵan. Bul frazeologizm quramındaǵı dáslepki eki aǵza (bir ayaǵı) eki komponentte de qaytalanadı. 
Bunday teńles eki komponentli frazeologizmler ulıwma tyurkologiyada basqa frazeologizmlerden bólinip alınıp, arnawlı túrde izertlew obekti bolǵan jok. Frazeologizmlerdiń grammatikalıq qurılısı boyınsha  frazeologizmlerdiń bul túri qospa gáp túrindegi frazeologizmlerge kirgizilip, olardıń sintaksislik xızmeti ǵana sóz etilgen[footnoteRef:2]. Belgili bir sistemaǵa iye teńles eki komponentli frazeologizmlerdiń tillik tábiyatı arnawlı túrde izertlenilmegeni menen til qurılısında kórinetuǵın simmetriya hám parallelizmge baylanıslı máselelerdiń tilshi alımlardıń názerin erteden - aq awdarıp kiyatırǵanı belgili.  [2:  Жайсакова Р.Е. Семантико-грамматическая структура фразеологизмов в каçàõñêîì ÿçûêå.  ÀÊÄ. Àëìà-Àòà., 1980; Ðàôèåâ À.Ð. Ñòðóêòóðíî-ôóíêöèîíàëüíûå ñâîéñòâà ôðàçåîëîãè÷åñêèõ åäèíèö â óçáåêñêîì ÿçûêå. ÀÊÄ. Òàøêåíò., 1982; Ðàõìàòóëëàåâ Ø. Îñíîâíûå ãðàììàòè÷åñêèå îñîáåííîñòè îáðàçíûõ ãëàãîëüíûõ  ôðàçåîëîãè÷åñêèõ åäèíèö â ñîâðåìåííîì óçáåêñêîì ÿçûêå. ÀÊÄ. Ì., 1952; Îñíîâíûå ðàçíîâèäíîñòè ãðàììàòè÷åñêîãî ñòðîåíèÿ ãëàãîëüíûõ ôðàçåîëîãè÷åñêèõ åäèíèö. - Òðóäû ÑàìÃÓ., âûï. 104, Òàøêåíò., 1957, 13-áåò.  ] 

Biziń jumısımızdıń izertlew obekti bolǵan frazeologizmlerdiń komponentleri arasındaǵı teńleslik máselesi tuwralı tyurkologiyada birinshi ret akademik S.K.Keńesbaev óziniń bir qatar miynetlerinde sóz etedi. Ol óziniń «Qazaq t8l8ndeg8 frazalıq qos sózler» degen maqalasında[footnoteRef:3] jup sózlerge baylanıslı «idiomalıq» yamasa «frazeologiyalıq jup birlik» (oborot) dep atalǵan burın izertlenilmegen máseleni ortaǵa qoyadı. Avtor jup sózler menen «Áy der áje joq, qoy der xoja joq; aqay joq, toqay joq» usaǵan frazeologiyalıq sóz dizbekleriniń kóp ǵana ulıwmalıq qásiyetlerge iye ekenligin aytadı. Olardıń dúzilislik usaslıqların kórsetedi. Tildegi bunday frazeologizmlerge «ózgeshe bir kopulyatsiya jolı menen dizbeklese baylanısqan parallel frazeologizmler» degen anıqlama beredi. Avtor «jup sóz» kategoriyasına sıpatlama bere otırıp, ayırım turaqlı frazalardıń mánisi hám qurılısı jaǵınan jup sózlerge usas táreplerin kórsetedi. Ol frazeologizmlerdiń biz izertlep otırǵan toparın «Qos sózdi frazalar» dep ataydı[footnoteRef:4].  [3:  Êå4åñáàåâ Ñ.Ê. ¹àçà3 òiëiíäåãi ôðàçàëû3 3îñ ñ5çëåð. //Èçâåñòèÿ ÀÍ ÊàçÑÑÐ Ñåð. ëèíã. 
№ iw, âûï. y. qot0, e-qw-áåòëåð. 
 ]  [4:  Êå4åñáàåâ Ñ.Ê. ¹àçà3 òië áiëiìi òóðàëû çåðòëå7ëåð. Àëìàòû., qoiu, wtq-áåò. ] 

Jup sózler biri-biri menen únlesip, biri-birinen ajıratıwǵa bolmaytuǵın arnawlı sóz toparı. Ol óziniń aldıńǵı ya    sońǵı komponentleri menen qatar tursa ǵana jup sóz bola aladı: ata-ana, jón-josaq, nan-pan túrinde aralarına defis qoyılıp jazıladı. Jup sózler menen salıstırıp qaraǵanımızda, teńles eki komponentli frazeologizmler kóbinese metaforalıq mánide jumsaladı. Teńles eki komponentli frazeologizmler eki jup sóz dizbeginen de, eki birdey gápten de jasalıwı múmkin. Biraq bunda frazeologizmlerdiń quramındaǵı sózler eki toparǵa bólinip, parallel kelip, forması jaǵınan úylesip, qıyısıp keledi[footnoteRef:5].  [5:  Ñîíäà. wtw-áåò. ] 

Frazeologizmlerdi jup sóz quramına kirgiziw ideyası B.Manasbaevtıń anıqlamasında da kórinedi: «Frazeologizmlerge idioma, fraza, naqıl-maqallar jatadı. Sonıń menen birge qáliplesken tıyanaqlı frazeologiyalıq toparǵa jatatuǵın bir tarawı - jup sózler. Qazaq tilindegi jup sózler forma jaǵınan da, semantikası jaǵınan da túrli-túrli bolıp keledi. Jup sózlerdiń sırtqı belgileri: a) defis arqalı jazıladı: tálimtárbiya; á) útir arqalı jazıladı: uzın arqan, keń túsaw»[footnoteRef:6];  [6:  Áàëà3àåâ Ì., Òîìàíîâ Ì., Æàéïåéiñîâ. Å., Ìàíàñáàåâ Á. ¹àçà3 тiлiнi4 ñòèëèñòèêàñû. Àëìàòû, qour, iq-á. 
 ] 

Avtor jup sózlerdi frazeologiyalıq toparǵa kirgizip, al teńles eki komponentli frazeologizmlerdi jup sózlerdiń bir túri dep esaplaydı. Frazeologizmlerdi qurılısı boyınsha ózgesheliklerine qaray eki toparǵa bólip, juplasıp, qaytalanıp, qosarlanıp turǵan komponentlerine qarap, olardı jup sózler qaratına jatqara almaymız. Haqıyqatında da, bunday turaqlı sóz dizbekleri ulıwma bir frazalıq máni bildirgeni menen, eki bólekke bólingen onıń komponentleri jup sózlerdegidey eki ǵana emes, al onnan da kóp sózler dizbeginen turadı. Yaǵnıy, hár bir komponent óz-ara dizbeklesken eki, úsh, tórt hám onnan da kóp leksemalardan dúziledi. Demek, bunday quramalı qurılısqa iye frazeologizmlerdiń hár komponenti belgili bir grammatikalıq jaqtan óz-ara úylesken, qıyınnan qıyıstırılıp quralǵan sózler toparınan ibarat. Bul teńdey eki komponent-frazeologizmlerdiń eki tayanıshı, tiregi, tiykarı bolıp esaplanadı. Hár bir komponentti payda etiwshi leksemalardı biz «komponent aǵzaları» dep ataǵandı maqul kórdik. 
Qaraqalpaq tiliniń frazeologiyalıq materialların analizlep qaraǵanımızda, onda quramalı qurılısqa iye teńles eki komponentli frazeologizmler júdá kóplep ushırasadı. Bunday frazeologizmler xalqımızdıń bay folklorında, sheber jazıwshılarımızdıń tilinde, awızeki sóylewde jiyi qollanıladı. Mısalı: 
... qádeli ǵarrı, jigerli jigit, eńkeygen ǵarrı, embeklegen jas qalmay keliń dep, áke bárshesin úsh kúnge deyin tárbiya qılıp, bárshesiniń pátiyasın alıp... («Qoblan» dástanı). Xaramnan joq pıshıǵı Xadaldan joq tawıǵı, 
Mańlayına shıq pitpegen, 
Jılamay kúni ótpegen.        («Qırıq qız» dástanı). 
İskender Zulxarnay dúnyaǵa kelip, sol tınısh otırǵan saxrayı xalıqtıń uyası buzıldı, palapan basına, turımtay tusına degendey zaman boldı. (T.Qayıpbergenov. «Maman biy» ápsanası). 
Mágar tirilip kelip bizlerden xabar alar bolsań,  qanatlıǵa qaqtırmay, tumsıqlıǵa shoqıtpay, eki birdey jetimińdi jetildirgen jalǵız aǵańa razı bolarma ediń, álle qáyter edińW (Sh.Seytov. «Iǵbal soqpaqları») 
Usı mısallarda keltirilgen  qádeli ǵarrı, jigerli jigit; eńkeygen ǵarrı, embeklegen jas; haramnan joq pıshıǵı, hadaldan joq tawıǵı; palapan basına, turımtay tusına; qanatlıǵa qaqtırmay, tumsıqlıǵa shoqıtpay usaǵan frazeologizmlerdiń hár qaysısı avtordıń oyın, maqsetin oqıwshıǵa anıq óziniń barlıq emotsionallıq-ekspressivlik boyawları menen jetkeriwde úlken xızmet atqarıp tur. Biziń pikirimizshe, bunday dúziliske iye teńles eki komponentli frazeologizmlerdi olar arasındaǵı semantikalıq, grammatikalıq, fonetikalıq hám stilistikalıq belgilerdi esapqa ala otırıp, olardı frazeologizmlerdiń ayrıqsha bir toparı yaǵnıy teńles eki komponentli frazeologizmler dep ataǵan maqul boladı. Teńles eki komponentli frazeologizmler kóbinese tórt sózden ibarat bolǵan eki jay gápten - teńdey baylanısqan eki komponentten turadı: 
             I                                                           II 
	     Ún joq, 


	 	   tún jok                                 
 	 	 
	Quda da ǵarq, 	 	qudaǵay da ǵarq 
 	 	 
	Awıl aymaǵı menen, 
	 
	bota taylaǵı  menen 


 	 	 
	Ay dese awzı bar, 
	 
	kún dese kózi bar 


 
Bul teńdey eki komponent frazeologizmler simmetriyalı dúzilimnen quralǵan. Simmetriyalı dúzilim hár komponenttiń sáykes aǵzalarınıń bir-biri menen fonetikalıq, grammatikalıq, semantikalıq jaqtan sáykeslesip keliwi arqalı dóreledi. Teńles eki komponentli frazeologizmlerdiń tábiyatına tán bolǵan usınday ózgeshelikler olardıń komponentleriniń turaqlılıǵın, tutaslıǵın, únlesligin, uyqasın támiyinleydi. 
Qaraqalpaq tilindegi teńles eki komponentli frazeologizmlerdiń hár komponentiniń teńliginiń saqlanıwı, kórkemlikti kúsheytiwshi ırǵaq penen uyqastıń qatnası, frazeologizmlerdiń usı túriniń tilde saqlanıp, búgingi kúnge shekem qollanıwına tiykar bolǵan. 
Qaraqalpak tilindegi frazeologizmler mánisi jaǵınan da, komponentleriniń baylanısıwı jaǵınan da hár túrli bolıp keledi. Solardıń ishinde teńles eki komponentli frazeologizmler ózleriniń sırtqı kórinisi jaǵınan ayrıqsha kózge túsedi. Sebebi teńles eki komponentli frazeologizmlerdiń quramındaǵı komponentler bir-biri menen juplasıp kelse, ekinshiden, grammatikalıq forması jaǵınan da bir-birine sáykes keledi: aq shashlı, sarı tisli; aldında basshı, keyninde qosshı; barmaq bastı, kóz qıstı; otı menen kirip, kúli menen shıǵıp; sırtı jıltırap, ishi qaltırap; sırtı pútin, ishi tútin; úrerge iyti joq, sıǵarǵa biyti joq t.b. Bunday frazeologizmlerdiń hár biriniń komponenti óz-ara san jaǵınan da, grammatikalıq qurılısı jaǵınan da, forması jaǵınan da birgelkili bolıp, úylesip kelgen. 
Qaraqalpaq tilindegi teńles eki komponentli frazeologizmler komponent aǵzalarınıń sanına qaray hám bir-biri menen grammatikalıq jaqtan baylanısıwına qaray hár qıylı bolıp keledi.  
Komponentleri grammatikalıq jaqtan eki túrli jol menen baylanısıwı múmkin: kómekshi sózler arqalı  hám kómekshi sózlersiz intonatsiya arqalı. 
1. Hár komponenti eki aǵzadan turatuǵın frazeologizmler: 
a) Kómekshi sózlersiz baylanısqan túri: 
    bası awırıp,            //    baltırı sızlap;     boları bolıp,         //     boyawı sińip;     erte turıp,             //      kesh jatıp;     janıń jayılsın,   //      ushıń uzaysın;     jańanı eplep,       //       góneni seplep;     júz bar,                //       qátere bar;     ishkeni aldında    //       ishpegeni artında;    ishegi qatıp,        //        silesi qurıp;    ishkeni iriń       //         jegeni jelim.      
b) Kómekshi sózler arqalı baylanısqan túri: 
    sanda bar da,           sapada joq;     aldı bar da,            artı joq;     aytarı bar da,         derligi joq;     aq degeni-aq,           qara degeni-qara ;     kórerge kózi joq,    atarǵa oǵı joq; 
2. Hár komponenti úsh aǵzadan turatuǵın teńles eki komponentli frazeologizmler: aq degeni aq, qara degeni qara; kóylegi tirsegine jetpey, shapanı dizesinen ótpey; kórerge kózi joq, atarǵa oǵı joq; múshesiniń mini joq, kirpiginiń kiri joq; otı menen kirip, kúli menen shıǵıp; awıl aymaǵı menen, bota taylaǵı menen. t.b. 
3. Hár komponenti tórt aǵzadan turatuǵın teńles eki komponentli frazeologizmler; aq nayzanıń úshı menen, aq bilektiń kúshi menen; otız jerge ot jaǵıp, qırıq jerge qazan asıp; awzı tiymegen qasıq joq, iyni tiymegen esik joq; astıńǵı erni jer tirep, ústińgi erni kók tirep t.b. 
Qaraqalpaq tilinde hár komponenti tórt aǵzadan turatuǵın teńles eki komponentli frazeologizmler eki aǵzalı hám úsh aǵzalı frazeologizmlerge qaraǵanda júdá az ushırasadı. Hár komponenti tórt aǵzadan turatuǵın teńles eki komponentli frazeologizmler kóbinese, folklorlıq shıǵarmalarda (ásirese dástanlarda) jiyi ushırasadı. 
Joqarıda keltirilgen teńles eki komponentli frazeologizmlerdiń úsh túrin qollanıw jiyligin salıstırıp qaraǵanımızda, eń kóbi eki aǵzalı, onnan keyin úsh aǵzalı frazeologizmler bolıp, tórt aǵzalı frazeologizmler júdá siyrek qollanılatuǵını anıqlandı. Solay etip, qaraqalpaq tilindegi teńles eki komponentli frazeologizmler qurama jaǵınan eki, úsh hám tórt aǵzalı bolıp keledi. Quramındaǵı sózler sanı jaǵınan usılay bólgen menen, olardıń leksikalıq quramı, óz-ara baylanısıw usılları, gápte basqa sózler menen grammatikalıq baylanısqa túsiwi hám t.b. ózgeshelikleri bar. 
Teńles eki komponentli frazeologizmler barqulla derlik quramı jaǵınan birgelkili, yaǵnıy, quramındaǵı aǵzalar (sózler) teppe-teń kelip, olar uyqasqa tiykarlanıp jasaladı. Qurılısı jaǵınan sáykeslik teńles eki komponentli frazeologizmlerde minnetli túrde saqlanıwı tiyis bolǵan belgi bolıp esaplanadı. Solardıń biri teńles eki komponentli frazeologizmler arasındaǵı simmetriya menen parallelizm. Teńles eki komponentli frazeologizmlerge baylanıslı biz «simmetriyanı» bir tutas frazeologizm dúzilisi jaǵınan birdey bolǵan eki bólekke bóliniwin aytamız. Demek, simmetriyalı bolǵan eki komponentli frazeologizm - eki komponent quramındaǵı aǵzalarınıń ulıwma sanı menen buwın sanı teń kelgen, seslik sáykesligi menen uyqası birdey bolǵan frazeologizm. Mısalı: jegeni jelim, ishkeni iriń; elden erek, jurttan jıraq; sırtı jıltıraq, ishi qaltıraq; otı menen kirip, kúli menen shıǵıp, t.b.  
Al, «parellelizm» dep eki bólektiń birin - biri qaytalawına, bir-biri menen uyqasıp turıwına aytamız. 
Parallelizm menen simmetriya teńles eki komponentli frazeologizmlerdiń jasalıwına, qáliplesiwine jáne turaqlı sıpatqa iye bolıwına eń zárúrli bolǵan shártlerdiń biri bolıp esaplanadı. Xaqıyqatında da simmetriyalılıq hám parellelizm tilimizdegi teńles eki komponentli frazeologizmlerdiń kópshiliginde derlik tolıq saqlanadı. 
Teńles eki komponentli frazeologizmlerdegi parallelizm menen simmetriya yaǵnıy qurılısı jaǵınan sáykesliktiń ózi bir neshe kórinisten turadı. Sonıń ishinde frazeologizm quramındaǵı sózlerdiń san jaǵınan teńligi ayrıqsha orın tutadı. Eki komponent arasındaǵı simmetriya menen parellelizm, eń aldı menen, olardıń komponent quramında (ishki) jáne komponentler arasındaǵı (sırtqı) óz-ara teńlikti saqlawǵa baylanıslı boladı. Bul jerde teńlik eki komponent aǵzası bolǵan sózlerdiń ulıwma sanına ǵana emes, al sol sózlerdiń buwın sanına da qoyılatuǵın zárúrlik sıpatında kórinedi.  Nemis tilin izertlewshilerdiń biri N.T.Golovkina qaytalaw usılınıń sóylewdiń túrli janrlar menen túrlerinde stillik qural sıpatında xızmetin belgiley otırıp, sintaksislik parellelizmniń kóbinese awızeki xalıq poeziyası tiline tán tillik qubılıs ekenligin ataydı. Kópshilik naqıl-maqallardıń sintaksislik parellelizmge qurılǵanlıǵın belgileydi. Awızeki xalıq dóretiwshiliginiń túrli janrlarında sintaksislik parallelizmniń keń tarqalıwı awızeki qatnastıń formalıq talaplarınan kelip shıǵadı. Ol parallel simmetriyalıq dúzilistiń ózine tán ritmikalıqmelodikalıq ózgeshelikleri menen pikirdi tolıq esitiw hám qabıl etiwine baylanıslı boladı. Usıǵan sáykes sintaksislik parallelizm sóylewdiń basqa túrlerinde, máselen, kórkem ádebiyat, publitsistika, ilimiy prozada keń paydalanıladı. Bunday parallel konstruktsiyalarda kórinetuǵın bir tiplilik pikirdiń eń aldı menen logikalıq tárepin belgileydi. Anaw yaki mınaw jeke faktlerdi salıstırıp qaraw arqalı logikalıq dúzilistiń anıqlıǵın támiyinleydi[footnoteRef:7].   [7:  Ãîëîâêèíà Í.Ò.. Ïîâòîð êàê ñòèëèñòè÷åñêîå ñðåäñòâî â ðàçëè÷íûõ âèäàõ è æàíðàõ ðå÷è. ÀÊÄ, Ì., 1964, qr-áåò. 
 ] 

Tómendegi teńles eki komponentli frazeologizmlerdiń qurılısı boyınsha sáykesligine názer salayıq:[footnoteRef:8]  ún joq,     //  tún joq   (2-2) ;  [8:  Åêè êîìïîíåíò àðàñûíäà2û 3îñ òàÿ3øà (//) ñèììåòðèÿ 81ì ïàðàëëåëèçìíè4 ø1ðòëè áåëãèñè ðåòèíäå 3îëëàíûëàäû, àë 3à7ûñòû4 èøèíäåãè ñàíëàð åêè êîìïîíåíò à2çàëàðûíû4 áó7ûí ñàíûí ê5ðñåòåäè 
 ] 

soraw joq, // soǵıw joq  (3-3);   birde biye, // birde túye (4-4); asarın asap, // jasarın jasap (5-5); 
jaqsısın asırıp,            //  jamanın jasarıp (6-6); kiripiginiń kiri joq     //  múshesiniń mini joq (7-7); aq nayzanıń ushı menen,  //  aq bilektiń kúshi menen (8-8); 
Tildegi teńles eki komponentli frazeologizmlerdiń basım kópshiligi quramı jaǵınan birdey, komponent quramındaǵı aǵzalarınıń buwın sanı teń bolıp keledi. Sonıń menen birge olarda ózine tán úylesiwshilik, ırǵaq, uyqas, sáykeslik sezilip turadı. Teńles eki komponentli frazeologizmlerdiń bárine ulıw-malıq bolǵan ózgeshelikler (sıpatlar): komponentler aralıq pauza, simmetriyalıq kórinis, parallel aǵzalardıń jarısa juplasıwı. 
Tilimizde usınday teńligi saqlanǵan teńles eki komponentli frazeologizmler menen birge komponent aǵzalarınıń hám hár komponentte buwın sanınıń birdey bolmaǵan túrlerin de kóriwge boladı. Bunday faktler hár túrli sebeplerge baylanıslı ushırasadı. 
1. Teńles eki komponentli frazeologizmniń komponent aǵzalarınıń birewi yamasa eki komponenttiń birewi qısqartılıp qollanıladı. Bunday qısqartıwlar bir neshe túrde gezlesedi: 
a) Teńles eki komponentli frazeologizmniń aldıńǵı komponentinde sońǵı aǵza túsip qaladı. Usı túrdegi teńliktiń «buzılıwı» tildiń ekinshi bir zańlılıǵına baylanıslı bolıp otır. Yaǵnıy, sózdi únemlewge, ıqshamlılıqqa umtılıwǵa, stillik talaplarǵa baylanıslı. Máselen, tómendegi teńles eki komponentli frazeologizmlerdiń birinshi komponentiniń sońǵı aǵzası barqulla qaytalanıp aytıla bermeydi: 
Kórerge kózi (joq), atarǵa oǵı joq....: 
Kózi esikte (emes), arqası besikte emes...: 
Awırdıń ústi (menen), jeńildiń astı menen...: Ay dese awzı (bar), kún dese kózi bar...: 
Usınday tártiptegi qısqartıwlar frazeologizmlerdi aytıwda jeńillik hám ıqshamlılıqtı payda etedi. Sonlıqtan da awızeki sóylewde hám kórkem shıǵarma tilinde frazeologizmler quramındaǵı bunday qısqartıwlar jiyi ushırasadı. Mısallar: 
 ... Ay dese awzı, kún dese kózi bar peri. Bul kelinshekti kórgenler de ármanda, kórmegenler de ármanda. (G.Esemuratova. «Qálligúl»). 
... Qatar jatqan qarıwlı, Aq deneli arıw bar, 
Ay dese awzı bar, 
Kún dese kózi bar... («Qırıq  qız» dástanı). 
....Sóytip, 1928 jıldan baslap tentirep-telmirewdi moynıma aldım. Bararǵa jer, batarǵa kól joq. (J.Aymurzaev. «Jetimniń júregi»). 
...Qayaqtan jer tabarman, 
Sen ósken jerim sen qaldıń. 
Bararıma jerim joq, 
Batarıma kólim joq... (Jiyen jıraw «Xosh bolıń doslar»). 
...Otırsam opaq, tursam sopaq bolıp júrgen búlginshilikten ayrıldım. (J.Aymurzaev «Jetimniń júregi»). 
...Otırsam opaq boldım, tursam sopaq boldım, aqırı ol úyden birotala ketiwge tuwra keldi. (J.Aymurzaev «Jetimniń júregi»). 
...Asıǵısta Bozuǵlan otırıp paraxatı, turıp taqatı bolmay, úy-úskenesin jıydırdı. («Bozuǵlan» dástanı). 
... Bozuǵlan mına sózdi esitip, túkleri tebendey shanshılıp, etine qaltıratpa tiyip, otırıp paraxatı, turıp taqatı bolmay, quyqa teri juwladı  qanı qızıp qaynadı. 
(«Bozuǵlan» dástanı). 
a) Eki komponenttiń de sońǵı aǵzası túsirilip aytıladı: 
...İzlegeni - awırdıń ústi, jeńildiń astı. Balıq awlasın dúkanda hayal-qızlar da islemey meW (K.Sultanov. «Aqdárya»). 
... Onıń ilimpaz bolǵanı qayda, áy wádege opasız, ilimdi qorlawshı, awırdıń ústi, jeńildiń astı menen kún kóriwshi. (K.Jumaniyazov. «Dáslepki qádem»). 
b) Eki komponenttiń birewi tolıǵı menen túsirilip aytıladı: 
Jaw jaǵadan, iyt etekten alıw frazeologizminiń ekinshi komponenti qısqartılıp qollanılǵan: 
Jaw jaǵadan alıp atırǵanda tınıshlıq waqıttaǵıday aǵash, may, tor bar dep qalay millet eterseń. (K.Sultanov «Aqdárya»). 
Kózi esikte emes, arqası besikte emes frazeologizminiń birinshi komponenti qısqarıp qollanıladı: 
- İnim, tárbiyala arqası besikte emes, paydasına pútin... 
                                                  (Sh.Seytov «Xalqabad»). 
Solay etip, awızeki sóylew tilinde, kórkem shıǵarmalarda teńles eki komponentli frazeologizmlerdiń bir - eki aǵzası, yamasa bir komponenti tolıq túsirilip aytılıw faktleri az bolsa da ushırasadı. Frazeologizmlerdi usınday etip túrlendirip, ıqsham etip aytıw berilejaq oyǵa, dúzilip atırǵan gápke ózgeshe bir tús, ózgeshe bir kórik beredi. 
	Frazeologizmniń qısqarmaǵan              túri. 
	qısqartılıp qollanılǵan túrleri. 


 Kórerge kózi joq  //               1) Kórerge kózi, atarǵa oǵı joq. 
atarǵa oǵı joq.                        2) Kórerge kózi joq.                                              3) Atarǵa oǵı joq  
“arrılıqtıń aldı dep //               1) “arrılıqtıń aldı, jigitlik- Jigitliktiń sońı dep                        tiń sońı dep. 
2) “arrılıqtıń aldı dep 
3) Jigitliktiń sońı dep  
Batarına jeri joq  \\                     1) Bararına jeri, batarına kóli Batarına kóli joq                            joq. 
2) Bararına jeri joq 
3) Batarına kóli joq  
İshegi qatıp  \\,                          1) ishegi qatıw  silesi qurıp                                2) silesi qurıw  
Júzden júyrek  //                       1) júzden júyrik mıńnan tulpar                            2) mıńnan tulpar 
 
Jegeni aldında //                         1) jegeni aldında jemegeni artında                          2) jemegeni artında 
     
   Beldi buwıp //                          1) Beldi buwıp,     jeńdi túrip                             2) jeńdi túriw 
 2. Teńles komponentli frazeologizmniń quramına qosımsha sóz qosılıp jumsaladı: 
a)Birinshi komponenttiń aldında sóz qosılıp qollanılıwı: 
awzınan aq iyt kirip, qara iyt shıǵıw : esigin jel ashıp, jel jappaw: 
á) Frazeologizmniń keynine sóz qosılıp qollanılıw: otırıp paraxatı, turıp taxatı bolmaw : qara ter, qara suw bolıw : kirmegen esigi, úńilmegen tesigi qalmaw : kirerge esik, shıǵarǵa tesik tappaw : palapanı basına, turımtay tusına ketiw; ıdıstaǵı ıdıs, qaptaǵı qap bolıw; túbi bir, shaqası mıń bolıw t.b. 
b) Komponentler arasındaǵı sáykesliktiń dánekerler arqalı buzılıwı: atı bar da //, zatı joq : aytarı bar da //, derligi joq; sanı bar da //, sapası joq; o zaman da //, bu zaman : tilge bar da //, dinge joq; bárin ayt ta //, birin ayt t.b. 
Teńles komponentli frazeologizmlerdiń qurılısı jaǵınan sáykesliktiń «buzılıw» zańlılıǵı izertlew barısında qosımsha aǵzanıń kóbinese ekinshi komponenttiń sońına dizbeklesetuǵınlıǵı anıqlandı. Bul qosımsha aǵzanıń frazeologizmniń quramına engiziliwi zańlı hám tábiyiy qubılıs. Sebebi eki komponent quramına dizbeklesip qollanılǵan bul aǵzalar frazeologizmlerdiń mánisin tolıqtırıp, qollanıw shegarasın anıqlap turadı. Usınday jaǵdaylarda qosımsha túrde kirgizilgen aǵzanı fakultativ aǵza dep qarasaq boladı. Berilgen teńles eki komponentli frazeologizmler quramındaǵı aǵzalarınıń grammatikalıq qurılısı fakultativ aǵzanı esapqa almaǵanda birdey bolıp keledi. 
Jatqanı boqlıq, jutqanı shańǵıt (bolıw) (5 buwın- 5 buwın) 
Palapan basına, turımtay tusına (ketiw)   (6 buwın- 6 buwın) 
Tósengeni topıraq, jamılǵanı japıraq (bolıw) (7buwın-7 buwın) 
Jaw jaǵadan, iyt etekten (alıw)                (4 buwın- 4 buwın) 
Qara ter, qara suw (bolıw)                        (3 buwın- 3 buwın) 
Hám urı, hám ústem (bolıw)                       (3 buwın- 3 buwın) 
Biraq, 	teńles 	eki 	komponentli 	frazeologizmlerdi 	qurılısı 	jaǵınan qarastırǵanımızda, olardıń bári birdey bolıp kele bermeytuǵınlıǵın kórdik. 
Jıynalǵan materiallarımızdıń ishinde bunnan basqa da túrleri de gezlesti. Mısallar: 
Astı jer, ústi tepki (bolıw)                   (3 buwın - 4 buwın) 
Aqsaqtıń aqırına, soqırdıń sońına (baǵıw) (7 buwın-6 buwın) Jegeni jemis, ishkeni pal (bolıw)            (5 buwın-4 buwın) 
	Jortqanda 	jolıń, 	Qıdırata 	joldasıń 	(bolıw)              
(5 buwın-7 buwın). 
Bul mısallardaǵı teńles eki komponentli frazeologizmlerdiń tiykarǵı quramında (fakultativ aǵza bólek alınadı) absolyut teńlik saqlanbaǵan. Bul jerde dizbeklesip kelgen aǵzalardıń buwın sanına emes, al olardaǵı únlesliktiń alliteratsiyalıq, assonanslıq evfoniyasına kóbirek xızmet júklengenligi seziledi. 
Eki komponent arasındaǵı (sóz hám buwın) absolyut teńliqtiń buzılıwınıń sebeplerin tómendegi mısallar arqalı anıqlawǵa háreket eteyik. Mısalı: 
... Bálkim qatlanbassań, aqsaqtıń aqırına, soqırdıń sońına baǵayınshı (Sh.Seytov. «Xalqabad»). 
... Jortqanda jolıń, Qıdırata joldasıń bolsın, dep pátiyasın berdi (X.a.). 
Bul keltirilgen mısallarda teńles eki komponentli frazeologizmlerdiń aǵzalarınıń sanı da, buwın sanı da hár qıylı. Absolyut teńlik joq. Sonda da bul frazeologizmlerdiń turaqlı bolıp qáliplesiwinde neler sebep bolǵan W... Biziń pikirimizshe, buǵan, birinshiden, grammatikalıq qurılısınıń sáykesligi, ekinshiden, dizbektiń uyqasqa qurılǵanlıǵı, úshinshiden, frazeologizmniń eki komponenti de birdey ırǵaq penen aytılǵanlıqtan, belgili bir úylesiwshilik, únleslik (evfoniya) sebepli bolsa kerek. 
Aqsaqtıń aqırına, soqırdıń sońına baǵıw. Bul frazeologizmniń eki komponentiniń de birinshi aǵzaları iyelik sepligi formasında aqsaqtıń-soqırdıń hám ekinshi aǵzaları da birdey grammatikalıq formada kelgen (aqırına-sońına). Ekinshiden,bul frazeologizm uyqasqa qurılǵan (aqırına-sońına). Úshinshiden, bul dizbek pútini menen anaforalıq effoniya tiykarında jasalǵan. Yaǵnıy birinshi komponenttegi eki aǵzada da birdey aq-aq (aqsaqtıń, aqırına) sesler so-so (soqırdıń sońına) sesler dizbeginen baslanǵan. 
Jortqanda jolıń, Qıdır ata joldasıń bolsın, - degen teńles eki komponentli frazeologizmge de tómendegidey sıpatlama bersek boladı: Birinshiden, eki komponent te grammatikalıq qurılısı jaǵınan sáykes keledi (jolıń-joldasıń). Ekinshiden, dizbek uyqasqa qurılǵan (jolıń- joldasıń). Úshinshiden, frazeologizmde seslik evfoniya saqlanǵan. Máselen, birinshi komponentindegi eki aǵza da birdey seslerdiń qaytalanıwınan baslanadı. (Jortqanda jolıń, jo-jo), yaǵnıy birinshi komponent anaforalıq evfoniyaǵa tiykarlanǵan. 
Qaraqalpaq tilindegi teńles eki komponentli frazeologizmlerdiń absolyut teńligi «buzılǵan» jaǵdayda da frazeologiyalıq dizbektiń grammatikalıq sáykesligi, uyqası, seslik únlesiwi saqlanadı. 
Teńles komponentli frazeologizmler ishinde komponent aǵzalarınıń absolyut teńligi saqlanbaǵanları da ushırasadı. Olardıń tilimizde qáliplesip, turaqlanıwı jiyi qollanılıwınıń sebepleri bar (grammatikalıq sáykeslik, uyqas, seslik úylesiw hám t.b.). 
Absolyut teńlikke tiykarlanıp jasalǵan teńles eki komponentli frazeologizmler menen teńligi «buzılǵan» teńles eki komponentli frazeologizmlerdi salıstırıp qaraǵanımızda, aldıńǵı túrleriniń tilimizde kóbirek ushırasatuǵınlıǵı málim boldı. 
Absolyut teńligi saqlanǵan jáne teńligi «buzılǵan» teńles eki komponentli frazeologizmler kórkemliligi, mánisiniń tereńliligi, xızmeti jaǵınan bir-birinen kem emes. Bulardıń ekewinde de alliteratsiya, assonans, anaforalıq evfoniya, ırǵaq, uyqas birdey dárejede ushırasadı. Mısallarda kóringenindey-aq teńles eki komponentli frazeologizmlerdiń quramındaǵı komponentler dál situatsiyaǵa sáykes pikir ótkirliligin, onıń emotsiaonallıq-ekspressivlik tásirsheńligin payda etedi, stillik jaqtan ıqshamlılıqtı iske asıradı. Bulardıń barlıǵı da qaraqalpaq tilindegi teńles eki komponentli frazeologizmlerdiń sóz dizbekleri quramında, sonıń ishinde frazeologizmler sistemasında olardıń basqa túrlerine qaraǵanda ayrıqsha dúzilme (konstruktsiya) ekenligin dáliylleydi. Sonlıqtan da, teńles eki komponentli frazeologizmler ózgeshe dúzilme sıpatında tanılıp, ózgeshe grammatikalıq-stillik ózgeshelikleri arnawlı túrde ilimiy izertlewlerdiń obekti bolıwı tiyis. Teńles eki komponentli frazeologizmler jasalıwı jaǵınan da, jeke komponentleriniń grammatikalıq formaları jaǵınan da, sóz shaqaplarına qatnası boyınsha da, sonday-aq komponentleriniń sintaksislik baylanısı boyınsha da ulıwmalıq belgilerge iye. Mısalı: jamılǵanı japıraq, tósengeni topıraq; esiginiń qulpı, sandıǵınıń zulpı; salıwlı tósek, salqın jay; bası awırıp, baltırı sızlaw. Birinshi teńles eki komponentli frazeologizmniń birinshi komponenti jamılǵanı japıraq, al ekinshi komponenti tósengeni topıraq túrinde qáliplesken. Sırtqı forması menen ishki mazmunı jaǵınan olar arasında sáykes birdey usas simmetriyaǵa iye ulıwmalıq belgi anıq sezilip turadı: 
 
         Jamılǵanı japıraq, tósengeni topıraq. 
Komponentleriniń jasalıwı jaǵınan birinshi komponenti eki aǵzadan (jamılǵanı japıraq) turadı, birinshisi kelbetlik feyil, ekinshi aǵzası atlıq, komponentlerdiń birinshi aǵzaları (jamılǵanı, tósengeni) tartımlanǵan, birlik san túrinde, al ekinshi aǵzaları (japıraq, topıraq) ataw sepligi formasındaǵı atlıqlar. Birinshi komponentti quraytuǵın aǵzalar arasında da, ekinshi komponentti quraytuǵın aǵzalar arasında da birdey sintaksislik baylanıs kózge túsedi, yaǵnıy komponent aǵzaları bir-biri menen jupkerlesiw arqalı baylanısqan. Bul teńles eki komponentli frazeologizmniń sáykes komponentlerin bir-biri menen salıstırǵanda formalıq jaǵınan da, jasalıwı jaǵınan da, sintaksislik baylanısı kóz-qarasınan da birdey sáykeslik hám ulıwmalıq belgi kózge taslandı. Komponent aǵzalarınıń frazeologizm quramındaǵı ornında da ulıwmalıq bar. Yaǵnıy, tartımlı forma (jamılǵanı, tósengeni) prepozitsiyalıq, al ekinshi aǵza (japıraq, topıraq) postpoziyalıq jaǵdayda turadı. Ulıwmalıq belgiler olardıń fonetikalıq jaqtan da seslik sáykesligin payda etiwge, pútin mániniń emotsionallıq-ekspressivlik kúsheytiwshi boyawın dóretiwge sebepshi bolıp tur.  
Joqarıda keltirilgen ekinshi teńles eki komponentli frazeologizmniń uldı uyaǵa, qızdı qıyaǵa (qondırıw) eki komponenti de eki aǵzadan turadı: uldı uyaǵa // qızdı qıyaǵa. Sırtqı forması hám mazmunı jaǵınan olar arasındaǵı sáykeslik hám birdeylik anıq seziledi. Máselen, komponent aǵzalarınıń birinshileri tabıs sepligi formasındaǵı atlıqlar (uldı, qızdı), ekinshileri (uyaǵa, qıyaǵa) barıs sepligindegi atlıq sózler. Komponent aǵzaları bir-biri menen basqarıw arqalı sintaksislik baylanısqa túsken. Frazeologizm quramındaǵı komponent aǵzalarınıń ornında da ulıwmalıq belgi kórinedi. Yaǵnıy, tabıs sepligi forması prepozitsiyalıq, al barıs sepligi forması postpozitsiyalıq halatta turadı. Bul frazeologizmde komponentleri arasında, sonday-aq komponent aǵzaları arasında da fonetikalıq jaqtan seslik sáykesligi júdá anıq kórinedi. Máselen, frazeologizm quramındaǵı eki komponent bir-biri menen      (uldı uyaǵa, qızdı qıyaǵa) jáne komponentler quramındaǵı aǵzaları da bir-biri menen (uldı uyaǵa, qızdı qıyaǵa) fonetikalıq jaqtan sáykeslenip tur. Bularda assonans, alliteratsiya hám rifma anıq kórinedi. Bunday seslik sáykeslikler teńles eki komponentli frazeologizmniń mánisin emotsionallıqekspressivlik jaqtan boyawın kúsheytedi. 
Awırdıń ústi menen, jeńildiń astı menen degen teńles eki komponentli frazeologizmniń hár komponenti úsh aǵzadan turadı. Úsh aǵzanıń birewi (menen) eki komponentte de qaytalanadı. Komponentlerdiń sáykes eki aǵzası birbirine qarama-qarsı mánidegi sózler bolıp, kontrastlıq qatnastaǵı semantikalıq elementlerden turadı: 
                 awırdıń - jeńildiń                  astı - ústi 
Frazeologizm quramındaǵı sáykes aǵzalardıń bunday qarama-qarsı mánidegi sózler bolıp keliwiniń ózi de, teńles eki komponentli frazeologizmlerge tán bolǵan úylesimlilikti payda etedi. Bul teńles eki komponentli frazeologizmniń aldında keltirilgen (uldı ayaǵa, qızdı qıyaǵa) frazeologizmi menen ózgesheligi komponentler arasında yamasa komponent aǵzaları arasında fonetikalıq sáykeslik onsha sezilmeydi. Komponentleriniń jasalıwı boyınsha qarastırǵanımızda hár bir komponent úsh aǵzadan turadı, birinshi aǵzaları (awırdıń//jeńildiń) iyelik sepligi formasındaǵı atlıq (zatlasqan); ekinshi aǵzaları (astı//ústi) ráwish sózler, úshinshi aǵzaları (menen//menen) tirkewshi sóz bolıp, ol eki komponentte de qaytalanadı. Ayırım waqıtları birinshi komponenttegi menen aǵzası qısqartılıp ta jumsalıwı múmkin. Komponentler arasındaǵı sáykes birdey simmetriyaǵa iye ulıwmalıq belgi anıq kórinedi: 
 

      awırdıń ústi menen, jeńildiń astı menen. 
Joqarıda keltirilgen teńles eki komponentli frazeologizmleri tán bolǵan ulıwmalıq belgiler qaraqalpaq tilindegi teńles eki komponentli frazeologizmlerdiń barlıǵına da derlik tán. Bul belgiler teńles eki komponentli frazeologizmlerdiń jasalıwına, tilde qáliplesiwine, kollanıwǵa tayar, ıqsham, bir tutas tillik qural retinde turaqlı sıpatqa iye bolıwın támiyin etip tur. 
Sorawlar hám tapsırmalar. 
1. Frazeologizmlerdi mánilik (semantikalıq) aspektte úyreniw degende neni túsinesiz? 
2. Frazeologizmlerdiń bir hám eki bólekten turatuǵın túrlerine  mısallar jıynań. Kartotekalar dúziń. 
3. Qaraqalpaq tilinde teńles eki koponentli frazeologizmlerdiń ózine tán ózgesheliklerin mısallar menen túsindiriń.  
 

Teńles eki komponentli frazeologizmlerdiń fonetikalıq ózgeshelikleri 
 
Jobası: 
1. Teńles eki komponentli frazeologizmlerde ishki ses únlesligi. 
2. Teńles eki komponentli frazeologizmlerde sırtqı ses únlesligi. 
3. Teńles eki komponentli frazeologizmlerde pát hám intonatsiya. 
Tayanısh sózler: uyqas, rifma, evfoniya, faktorlar, ishki ses únleslik, sırtqı ses únlesligi, alliteratsiya, assonans. 
Teńles eki komponentli frazeologizmlerdiń barlıq jaǵdayda derlik fonetikalıq juplılıǵı menen úylesip keliwi saqlanadı. Yaǵnıy, komponentleri bir-biri menen, komponent aǵzaları óz-ara uyqasadı hám rifmalasadı. Mine, usı komponentlerdiń, komponent aǵzalarınıń seslik únlesligi (evfoniyası) frazeologimzniń jasalıwına qáliplesiwine, turaqlılıǵınıń saqlanıwına tásir etiwshi eń zárúrli bolǵan faktorlardıń biri bolıp esaplanadı. 
Eki komponent sistemasındaǵı ses únlesligin bir-birine baylanıslı eki túrge bólip qarawǵa boladı: 
a) ishki ses  únlesligi, yaǵnıy komponent quramındaǵı eń tiykarǵı aǵzalardıń ózli-ózine tán ses únlesligi: oyı-oyǵa, sanası sanǵa (bóliniw) alıp altı, jep-jeti; jegeni jelim, ishkeni iriń t.b. 
á) sırtqı ses únlesligi, yaǵnıy eki komponent aǵzalarınıń óz-ara jáne 
komponentler ara únlesiwi  bası awırıp, baltırı sızlaw;  at qoyıp, aydar taǵıw. 
Dawıslı, dawıssız seslerdiń óz-ara sáykeslenip dizbeklesiwi, túbir menen qosımtalardıń sáykeslenip únlesiwi usaǵan qubılıslardıń barlıǵı teńles eki komponentli frazeologizmlerdiń jasalıwında, olardıń turaqlanıwında úlken áhmiyetke iye boladı. Bunday halatlardı qálegen eki komponentli frazeologizmniń quramında ushıratıwǵa boladı. Dawıslı sesten baslanatuǵın sózler birinshi aǵza bolıp keletuǵın eki komponentli frazeologizmler: 
[A] Aǵam barda, arqam tamda; ashsa - alaqanımda, jumsa judırıǵımda: ashıń menen aylanıp, toǵıp menen tolǵanıp; aq nayzanıń ushı menen, aq bilektiń kúshi menen; alıp altı, jep jeti; awıl aralas, qoy qoralas; alma moyın, arshın tós; aspan ayaday, jer tebingidey; at qoyıp, aydar taǵıw; awıl aymaǵı menen, bota taylaǵı menen; aqsaqtıń aqırına, soqırdıń sońına; ay júr, aman júr; aytqanına kónip, aydawına júrip t.b. 
[O] Ot bası, oshaq qası; oyı-onǵa, sanası-sanǵa (bóliniw); otırsa opaq, tursa sopaq (bolıw); oydı orıp, qırdı geziw, t.b. 
[Ó] Ózegin órtep, julının julqıp: ózi biy, ózi sher t.b. 
[E] Elge elewli, xalıqqa qalawlı; eti enisip, qanı qarısıw, elden erek, jurttan jıraq; esin bilip, etegin jawıp; eńkeygen ǵarrı, embeklegen bala, t.b. 
[İ] İshkeni-iriń, jegeni-jelim; izindegi inisi, aldındaǵı aǵası, t.b. 
Bul mısallarda sóz basında qollanǵan dawıslı sesler keyingi sózlerge de, hátte kelesi komponent aǵzalarına da óz tásirin tiygizip turǵanın kóriwimizge boladı. Sonıń menen birge jáne bir kewil awdaratuǵın tillik qubılıs birinshi komponent aǵzaları tek ǵana eki dawıslı sesten dúzilgen, bul tillik zańlılıq ekinshi komponentte de dál sol túrinde qaytalanadı. Bul qubılıstı tómendegi frazeologizmlerdiń mısalınan kórsek boladı: 
     Ashıǵan qamır, qızǵan tandır                      (a-ı) 5-4 
     Bası awırıp, baltırı sızlap                       (a-ı) 5-5      Ay júr, aman júr...                                      (a-ú) 2-3 
     Ún joq, tún joq...                                        (ú-ó) 2-2      Etegi elpi, jeńi jelpi...                             (e-i) 5-4 
     Sózi ne, ózi ne...                                         (ó-i-e) 3-3      Janı bir, qanı bir...                                  (a-ı-i) 3-3 
Berilgen mısallarda hár bir komponent aǵzaları simmetriyalı jaylasqan jup aǵzalardıń buwın sanı derlik birdey, tek ayırım mısallarda ǵana buwın kórsetkishlerinde azı-kem ózgeshelikler ǵana seziledi. Demek, teńles eki komponent quramındaǵı simmetriyalı aǵzalardıń ishki ses únlesligi saqlanǵan. 
Eki komponent aǵzalarınıń tákirarlanıwı hám komponentler arasındaǵı únleslik. 
1. Ses únlesliginiń absolyut túri: janǵa jan, qanǵa qan: aytqanı aytqan, degeni degen; asarın asap, jasarın jasap; t.b. Teńles eki komponentli frazeologizlerdegi seslik sáykesliktiń absolyut túri juplasqan aǵzalardıń pútini menen tákirarlanıp keliwi arqalı jasalǵan. 
2. Komponent quramındaǵı bir aǵzanıń tákirarlanıp keliwi arqalı jasalǵan teńles eki komponentli frazeologizmler: Birese olay, birese bılay: bir qızardı, bir bozardı: esabı joq, sanı joq: jóni joq, josaǵı joq: hám palaqpan, hám saqpan: hám urı, hám ústem: biri altın, biri gúmis: bas demey, kóz demey, birewdi aldap, birewdi arbap; ún joq, tún joq; qazan da may, shómish te may: sen kór, men kór t.b. 
3. Komponent quramındaǵı eki aǵzanıń tákirarlanıp keliwi arqalı jasalǵan frazeologizmler: bir ayaǵı górde, bir ayaǵı jerde; bir urtı may, bir urtı qan; bir qulaǵınan kirip, bir qulaǵınan shıǵıp; bir jaǵadan bas shıǵarıp, bir jeńnen qol shıǵarıp: awzı tiymegen qasıq joq, iyni tiymegen esik joq; eki ayaǵın at etip, eki qolın qamshı etip; aq nayzanıń ushı menen, aq bilektiń kúshi menen, t.b. 
4. Hár komponent quramındaǵı úsh aǵzanıń tákirarlanıp keliwi arqalı jasalǵan frazeologizmler: bir qolımdı urı etip, bir qolımdı qurı etip; bir kózine jas alıp, bir kózine qan alıp t.b. 
Frazeologizmlerdiń quramındaǵı qaytalawlar oydı, sezimdi ıqsham, astarlı kórkemlep jetkeriw maqsetinde payda bolǵan zańlı qubılıs bolıp tabıladı. 
Teńles eki komponentli frazeologizm aǵzalarınıń óz-ara hám komponentler arasında únlesiwi. 
Teńles eki komponentli frazeologizmlerdegi únlesliktiń bul túrin «Sırtqı ses únlesligi» dep qarasaq boladı. Sebebi qaytalaw, túrindegi ses únlesliginen bulardıń ayırmashılıǵı - eki komponent quramındaǵı aǵzalardıń kórkemlew quralı retinde ses garmoniyasın dóretetuǵın usıllardıń biri alliteratsiya yamasa assonans túrinde qaytalanıwı bolıp tabıladı. 
Teńles eki komponentli frazeologizmlerde barlıq jaǵdayda derlik fonetikalıq juplaslıqtıń saqlanǵanın kóriwimizge boladı. Yaǵnıy frazeologizm quramındaǵı sózler óz-ara únlesedi, uyqasadı, rifmalasadı. Eki komponent aǵzalarınıń únlesiwi  rifma, alliteratsiya, assonans túrinde ushırasadı. 
Rifma hár komponenttiń aqırǵı buwınınıń uyqasıwınan kórinedi: hám palaqpan, hám saqpan; birde biye, birde túye; janıń jayılsın, ushıń uzaysın; kóylegi tirsegine jetpey, shapanı dizesinen ótpey; otırsa opaq, tursa sopaq; tawına qaray qulanı, jerine qaray jılanı; haramnan pıshıǵı, hadaldan tawıǵı (joq); barmaq bastı, kóz qıstı; etegi elpi, jeńi jelpi; ulın uyaǵa, qızın qıyaǵa; ulın urıp, qızın qırıp; esiginiń qulpı, sandıǵınıń zulpı, ya baq, ya sharbaq t.b. 
Alliteratsiya birdey yamasa usas dawıssız seslerdiń sóz basında qaytalanıp keliwi arqalı, al assonans birdey ya usas dawıslı seslerdiń sózdiń eń basında qaytalanıp keliwi arqalı júzege asadı. Alliteratsiyalıq hám assonanslıq uyqas túrleri de teńles eki komponentli frazeologizmlerdiń tábiyatına tán qubılıs. Bunı tómendegi mısallardan anıq kóriwge boladı. Máselen, alliteratsiyalıq uyqas túrindegi únleslik túrli kórinislerde ushırasadı: 
1) Frazeologizm quramındaǵı barlıq sózler birdey dawıssız sesler menen únlesedi: 
Jóni joq, josaǵı joq ...                                (j-j // j-j) 
Toǵız turıp, toqsan tolǵanıp...                       (t-t // t-t) Quwanıshına quwanıp, qayǵısına qayısıp...    (q-q // q-q) 
Kelgenniń kelsabın, ketkenniń ketpenin...    (k-k // k-k), t.b. 
2) Hár bir komponent óz aldına birdey, ya usas dawıssız sesler menen únlesedi: 
Jamılǵanı japıraq, tósengeni topıraq           (j-j // t-t) Qoy qozılap, bota bozlap ...                             (q-q // b-b) Shalabın shayqap, tolısın tógip                      (sh-sh // t-t) Qanatlıǵa qaqtırmay, tuyaqlıǵa teptirmey         (q-q // t-t) 
Tamaǵı toq, kóylegi kók...                                 (t-t // k-k) Bódene basına, turımtay tusına...                      (b-b // t-t) 
Barmaq bastı, kóz qıstı...                                 (b-b // k-k) 
Qısta quwanbadım, jazda jubanbadım ...             (q-q // j-j) Palapan basına, turımtay tusına ...              (p-b // t-t), t.b. 
3) Hár bir komponenttiń sáykes aǵzaları birdey ya usas dawıssız sesler menen únlesedi: 
Quda da ǵarq, qudaǵay da ǵarq                          (q-d-ǵ // q-d-ǵ) Keli de may, kelsap ta may ...                       (k-d-m // k-t-m-) Soraw joq, soǵıw joq...                                (s-j // s-j) t.b. 
4) Teńles eki komponentli frazeologizmlerdiń tek bir komponent aǵzaları birdey, ya usas dawıssız sesler menen únlesedi: 
Tolısıp tógip, ortasın shayqap ...                      (t-t // o-sh) 
Tamaǵı toq, qayǵısı joq ...                                 (t-t // q-j) 
Aydarın sıypap ul, quyrıǵın qaǵıp qız (súyiw)...                                                       
                                                               (a-s-u//q-q-q), t.b. 
5) Hár komponenttiń dáslepki aǵzaları bir-biri menen únlesedi: 
Bas awırıp, baltır sızlaw                             (b-a // b-s) Sanı bar da, sapası joq ...                             (s-b // s-j) 
Sútten aq, suwdan taza ...                                 (s-a // s-t) 
Haramnan pıshıǵı, hadaldan tawıǵı                (h-p // h-t) 
Salt baslı, sabaw qamshılı ...                        (s-b // s-q) Zarımız bar da, zorımız joq ...                     (z-b // z-j) 
Barmaǵan jerim, baspaǵan tawım ...                 (b-j // b-t) 
Bası aman, bawırı pútin ...                           (b-a // b-p) t.b. 
6) Komponent aǵzalarınıń birewinen basqasınıń bári únlesedi: 
Tayday tuwlas, túyedey qurdas ...                           (t-t // t-q) 
Quralay kóz, qolań shash ...                                  (q-k // q-t) Qolınan kelip, qonıshınan basıw                      (q-k // q-b) Qoynınan kirip, qonıshınan shıǵıp...              (q-k // q-sh) 
Boları boldı, boyawı sińdi ...                             (b-b // b-s) Tóbesinen tıyıq, tabanınan mıyıq                    (t-t // t-m) Tayday tuwlas, túyedey qurdas ...                           (t-t // t-q) Kún sanap, saat sanap ...                                      (k-s // s-s) Segiz qırlı, seksen sırlı ...                        (s-q // s-s), t.b. 
Teńles eki komponentli frazeologizmlerdiń ishinde assonans jolı menen jasalǵan dizbeklerdi de kóplep ushıratamız. Assanonslıq uyqas túrindegi únleslikti eki túrge bólip qarawǵa boladı. 
1) Tek bir komponent (dáslepki komponent) aǵzaları birdey dawıslı sesler menen únlesiwi: 
Asınıń aldı // suwınıń tınıǵı...                      (a-a // s-t) 
Ayranday atlap // gubidey pisiw ...                      (a-a // g-p) Arıslanday aybatlı // jolbarıstay ǵayratlı       (a-a // j-ǵ) Aldımda aǵam // keynimde inim ...                       (a-a // k-i) 
Aspan ayaday // jer tebingidey ...                         (a-a // j-t) 
Hár komponenti úsh sózden turatuǵın frazeologimlerde úsh sózdiń ekewi únlesip keledi: 
Awıl aymaǵı menen, bota taylaǵı menen ...      (a-a-m // b-t-m) Aydarhanı at etken, habjılandı qamshı etken...  
                                                                (a-a-e//h-q-e)  
2) Hár eki komponenttiń dáslepki sózleri birdey dawıslı sesler menen únlesedi: 
Aǵam barda //, arqam tamda ...                              (a-b // a-t) Aq jawıp //, arıw kepinlep ...                            (a-j // a-k) 
Ay júr //, aman júr ...                                       (a-j // a-j) Aldı biyik //, artı jar ...                                 (a-b // a-j) 
Awzına may //, astına tay ...                               (a-m // a-t) Es bilip //, etek jawıp ...                                  (e-b // e-j) 
Ot bası //, oshaq qası...                                      (o-b // o-q) 
Óz úyim //, óleń tósegim...                                  (ó-ú // ó-t)  
Teńles eki komponentli frazeologizmler sistemasında qollanıwı jaǵınan 
únlesliktiń assonanslıq túrine qaraǵanda alliteratsiyalıq túri kóbirek kórinedi. Bulardan basqa eki komponent quramındaǵı únlesliktiń hám alliteratsiyalıq, hám assonanslıq uyqasqa dúzilgen túrleri de tilimizde kóp ushırasadı: 
Ulın uyaǵa //, qızın qıyaǵa (qondırıw) ...              (u-u // q-q) Idıstaǵı ıdıs //, qaptaǵı qap (bolıw) ...           (ı-ı // q-q) 
Únsizge ún //, kúnsizge kún ...                              (ú-ú // k-k) Ushıń uzaysın //, janıń jayılsın ...                 (u-u // j-j) Ulın urıp //, qızın qırıp ...                             (u-u // q-q) 
Ózegin órtep //, julının julqıp ...                   (ó-ó // j-j) 
Oyı onǵa //, sanası sanǵa (bóliniw) ...                 (o-o // s-s) İshkeni iriń //, jegeni jelim ...                       (i-i // j-j) 
Elden erek //, jurttan jıraq ...                          (e-e // j-j) 
Eti enisiw //, qanı qarısıw ...                          (e-e // q-q) 
Ashsam ayamda //, jumsam judırıǵımda ...            (a-a // j-j) 
Altı alasım //, bes beresim (joq) ...                  (a-a // b-b) Alıp altı //, jep jeti ...                                (a-a // j-j) 
Awılı aralas //, qoyı qoralas ...                          (a-a // q-q) Aqsaqtıń aqırına //, soqırdıń sońına (baǵıw) ... (a-a // s-s) 
Órisińdi órt //, jaylawıńdı jaw (alǵır) ...        (ó-ó // j-j) Ańǵısın ańlap //, tıńǵısın tıńlap ...           (a-a // t-t), t.b. 
Qaraqalpaq tilindegi teńles eki komponentli frazeologizmler boyınsha toplaǵan materiallardı tallap qaraǵanımızda, alliteratsiyalıq hám assonanslıq uyqaska dúzilgen túrleriniń ayırımlarında uyqaspaǵan sózlerdiń de aralasıp kelgenligin kórdik. Mısalı:  
Arǵımaq mingen arqasınan //, jiyren mingen jelkesinen.  
Ay dese awzı bar //, kún dese kózi bar (dese, bar - dese, bar). 
Ashıń menen aylanıp //, toǵıń menen tolǵanıp (menen-menen). 
Áy deytuǵın áje joq //, qoy deytuǵın qoja  joq ... (deytuǵın, joq - deytuǵın joq). 
Otız jerge ot jaǵıp //, qırıq jerge qazan asıp (jerge jaǵıp - jerge asıp). 
Aq degeni - alǵıs //, qara degeni - qarǵıs (degeni-degeni). 
Mısallarda kóringenindey, aliteratsiyalıq yamasa assonanslıq jaqtan uyqaspaytuǵın sózlerdiń frazeologizm quramına kiriwiniń ózinde de, belgili bir sistemanıń bar ekenin kórsetedi. «Uyqaspaǵan sózler» diń (qawısqa alınǵanları) ózi hár komponentte tákirarlanıp óz-ara uyqasıp kelgen. Sonlıqtan da bul frazeologizmlerde de alliteratsiyalıq hám assonanslıq jaqtan tolıq uyqasıp, únlesip kelgen túrleri menen salıstırǵanda hesh qanday evfoniyalıq, garmoniyalıq ázzilik sezilmeydi. 
Qaraqalpaq tilindegi teńles eki komponentli frazeologizmlerdiń óz-ara hám komponentler arasında únlesiwine bir ya eki (dawıslı yamasa dawıssız) sesinde ǵana ózgeris bar, al qalǵanları tolıq sáykes keletuǵın túrleri de gezlesedi: 
Ún joq //, tún joq ..                                          (ún // tún) Birde biye //, birde túye ...                            (biye // túye) Bir qas //, bir tas ...                                          (qas // tas) 
Ózi ne //, sózi ne ...                                         (ózi // sózi) Iń joq //, jıń joq ...                                      (ıń // jıń) 
Úy joq //, kúy joq ...                                          (úy // kúy) 
Tili basqa //, dili basqa ...                            (tili // dili) 
Tún demey //, kún demey ...                                     (tún-kún) 
Sálem joq //, álem joq ...                               (sálem // álem) Sen je //, men je ...                                          (sen // men) 
Sen kór //, men kór ...                                        (sen // men) 
Oqıwda da joq //, shoqıwda da joq ...           (oqıw // shoqıw) 
Janı bir //, qanı bir ...                              (janı // qanı) 
Birewdiń qańsıǵı //, birewdiń tańsıǵı ...(qańsıǵı // tańsıǵı) Bir ayaǵı górde //, bir ayaǵı jerde ...              (górde // jerde) 
Bir jan // bir tán ...                                      (jan // tán) 
Ári aytıp //, beri aytıp ...                             (ári // beri) 
Arı tart //, beri tart ...                                  (arı // beri) 
Teńles eki komponentli frazeologizmlerdiń ayırım aǵzalarınıń bir ya eki sesiniń basqasha bolıp keliwi de seslik garmoniyaǵa, yaǵnıy evfoniyaǵa, komponentler arasında uyqasqa tiykarlanǵan halda jasalǵan. Solay etip, bul frazeologiyalıq dizbeklerdiń jup komponentleriniń bir ya eki sesinde ózgeshelik bolǵanı menen olardıń óz-ara hám komponentler ara únlesligi saqlanǵan. 
Frazeologizmlerdiń fonetikalıq ózgesheliklerin sóz etkende páttiń jaǵdayın, ondaǵı frazalıq yamasa ritmikalıq pátti aytıp ótiw de orınlı. Frazalıq yamasa ritmikalıq pát, ádette frazeologizm quramındaǵı bir ya eki, geyde úsh sózdiń bir ǵana pát penen aytılıwına baylanıslı boladı. Eger forma sáykesligi, máni úylesimliligi hám ses únlesligi teńles eki komponentli frazeologizmlerdiń eń tiykarǵı shártleriniń biri bolıp esaplansa, frazalıq pát penen intonatsiya da seslik garmoniyaǵa uytqı bolatuǵın faktor qatarına jatadı. Teńles eki komponentli frazeologizmler sistemasındaǵı frazalıq pát hár bir komponenttiń aǵzalarınıń sanına qaray hár túrli bolıp keledi. Bir frazalıq pát penen kóbinese eki aǵza, geyde bir aǵza da aytıla beredi jáne olar komponent aǵzalarınıń san jaǵınan teń kelip, eki komponentte birdey qaytalanıp keledi. 
Hár bir komponent aǵzasın rombik penen (     ) al frazalıq pátti  iymek sızıq penen (             ) belgilesek, qaraqalpaq tilindegi teńles eki komponentli frazeologizmlerdiń tómendegi tórt modelin kórsetiwge boladı: 
 
1.          soraw       joq               //             soǵıw        joq ... 
 
 
       Bası  awırıp               //                    baltırı sızlaw...  
2.  
    Arǵımaq mingen  arqasınan   //         jiyren   mingen    jelkesinen...;                         
 
 
    Tawına   qaray qulanı             //     jerine qaray     jılanı ...; 
 
3.          
     Awıl      aymaǵı     menen ,               bota      taylaǵı  menen...; 
 
                                                                                                                                                    
       Kúndiz  kúlki   joq,                         túnde        uyqı    joq... ; 
 
 4. 
   Ay        dese           awzı      bar,   //   kún      dese       kózi   bar..; 
 
 
 
    Aq nayzanıń ushı menen          //     aq  bilektiń        kúshi   menen 
Mine, bunda da frazeologizmge tán belgili bir nızamlılıqtıń basshılıqqa alınatuǵınlıǵın kóriwge boladı. Pát penen ses ırǵaǵı óz-ara baylanıslı bolǵanlıqtan, frazalıq páttiń shegarası ses ırǵaǵı anıqlaytuǵın fonatsiyalıq hawanıń ırǵaǵı menen birdey bolıp keledi. Birinshi komponenttiń basında ses ırǵaǵı óziniń qáliplesken formasınan baslanıp, áste aqırın kóterile baslaydı  
(      ) da, ekinshi komponenttiń basınan baslap ses ırǵaǵı áste aqırın tómenleydi (                ) . Bul qubılıstı mına sxemada kórsetsek boladı: 
 (        ) . Mısallarda kórsetilip otırǵan hár bólek bir sintagmanı payda etedi. Hár bir sintagma pauza arqalı ayrıladı. Hár qaysısı ózine tán intonatsiya menen aytılıp, barlıǵı jıynalıp kelip bir intonatsiyalıq pútinlikti payda etedi. 
Qaraqalpaq tilindegi teńles eki komponentli frazeologizmlerdiń aytılıwında olardıń mánilik tárepiniń ayqınlanıwında pauza menen intonatsiyanıń járdemi oǵada úlken. Prof. M. Balakaev intonatsiyanıń xızmeti jóninde bılay deydi: «İntonatsiya fraza hám gáplerdiń mánilik qatnasların qáliplestiriwshi seslik qural xızmetin atqarıp qoymastan, sonıń menen birge qálegen sóz dizbeklerin baylanıstırıwshı zárúrli element te bolıp esaplanadı»[footnoteRef:9] . Bul aytılǵan pikirdi teńles eki komponentli frazeologizmdegi intonatsiyanıń xızmetine de qollanıwǵa boladı. Sonlıqtan teńles eki komponentli frazeologizmlerdiń quramındaǵı sózlerdiń sintagmalıq qurılısın hám olardıń mánilik táreplerin belgilewde intonatsiyanıń áhmiyeti oǵada úlken.  [9:  Áàëàêàåâ Ì.Á. Ñîâðåìåííûé êàçàõñêèé ÿçûê. Ñèíòàêñèñ. Àëìà-Àòà, qoto, qe-áåò. ] 

Solay etip, joqarıda atalǵan fonetikalıq faktorlardıń barlıǵı teńles eki komponentli frazeologizmlerdiń jasalıwına, tilde uzaq dáwirler dawamında saqlanıwına hám turaqlı túrde qollanılıwına qanday sebepler bolsa da, quramalı bolǵan qurılısın saqlap qalıwına tiykar bolatuǵınlıǵın kóremiz. Sorawlar hám tapsırmalar. 
1. Teńles eki komponentli frazeologizmlerde ses ónlesligi qanday túrlerge bólip qaraladı? 
2. İshki ses únlesligi degenimiz ne? Mısallar keltiriń. 
3. Sırtqı ses únlesligi degenimiz ne? Mısallar keltiriń. 
4. Teńles eki komponentli frazeologizm aǵzalarınıń óz-ara hám komponentler arasında  únlesiwine mısallar keltiriń. Kartotekalar dúziń. 
5. Teńles eki komponentli frazeologizmlerdiń quramında rifma, alliteratsiya hám assonanslıq uyqas túrleriniń ushırasıwına mısallar keltiriń. Kartotekalar dúziń. 
 
Teńles eki komponentli frazeologizmlerdiń leksika - semantikalıq ózgeshelikleri Jobası: 
1. Teńles eki komponentli frazeologizmlerdiń leksikalıq ózgesheligi 
2. Teńles eki komponentli frazeologizmlerdiń semantikalıq ózgeshelikleri. 
3. Teńles eki komponentli frazeologizmlerdiń tematikalıq hám mánilik túrleri. 
Tayanısh sózler: Quramalı leksikalıq birlikler, uytqı sóz, tireklik xızmet, tematikalıq túrler, mánilik túrler, somatizmler, kórkemlew quralları t.b. 
Teńles eki komponentli frazeologizmlerdiń sóz dizbekleri sistemasında ayrıqsha dúzilme sıpatında kózge túsetuǵın quramalı leksikalıq birlikler retinde ózine tán grammatikalıq ózgeshelikleri menen bir qatarda leksikalıq-semantikalıq jaqtan da ayrıqshalıqlarına iye boladı. Eń aldı menen onıń leksikalıq qurılısına názer awdarsaq, birinshi gezekte frazeologizmlerdiń basqa túrlerine usap bul toparǵa kiretuǵın frazeologiyalıq sóz dizbekleriniń de teńles eki komponentli frazeologizmler ańlatqan ulıwma mániniń jaǵdayına qaray jámiyetlik turmısta adam iskerliginiń obektiv shınlıǵın tanıwǵa, uǵıwǵa baylanıslı eń tiykarǵı uǵımlardı ańlatıwshı atamalardıń dógeregine jámleskenligin bayqawǵa boladı. Olarda xalıqtıń, xalıq tiliniń tariyxıy dáwirler dawamında evolyutsiyalıq rawajlanıw tariyxınıń barlıq kórinisleri sáwlelenedi.  
Belgili orıs tili izertlewshileriniń biri V.S.Favorin sózlik quramnıń oǵada qospalı sistema ekenligin ayta kelip, onda sol tildi dóretiwshi xalıqtıń pútkil ómiri, ruxıy dúnyası, iskerligi, psixologiyası, tariyxı, ótmishi hám házirgisi, keleshegi óz kórinisine iye dep oǵada durıs pikir bildirgen edi[footnoteRef:10]. Haqıy-qatında da, tildiń sózlik quramında tiykarǵı baylıqlardıń, xalıqlıq dóretpelerdiń biri bolǵan frazeologizmlerge, sonıń ishinde teńles eki komponentli frazeologizmlerdiń leksikalıq quramına názer awdarsaq usı jaǵdaydıń haqıyqatında da durıs ekenligin ańlawǵa boladı. Adamlardıń miynet iskerligi, dúnyanı tanıw hám biliw, ózlestiriw halatında eń jaqın uǵımlardı ańlatıwshı zatlar menen qubılıslar, háreketler menen belgiler, olardı ańlatıwshı atamalardıń baslı rol atqarǵanlıǵı gúmansız. Máselen, teńles eki komponentli frazeologizmlerdiń qurılısına názer awdarsaq, onda tiykarǵı adam músheleri bolǵan awız, til, kóz, júrek, bas, qol, ayaq, hám t.b., tiykarǵı  reń atamaları aq, qara, sarı, kók t.b. sózler qatnasında dóregen turaqlı sóz dizbeklerin kóplep ushıratamız: awızlıǵa sóz bolıp, ayaqlıǵa jol bolıp; awzı-na may, astına tay; awzınan aq iyt kirip, qara iyt shıǵıp; awzı tolı iymanlı, qoynı tolı quranlı; tilge bar da, dinge joq; tili basqa, dili basqa; kóz qorqaq, qol batır; kózi esikte emes, arqası besikte emes; kózi kór, qulaǵı kár; kórgenniń kózi toyǵanday, súygenniń miyri qanǵanday; bası awırıp, baltırı sızlaw; aq degeni-aq, qara degeni -qara; aq degeni-alǵıs, qara degeni-qarǵıs; aq shashlı, sarı tisli; aq jawıp, arıw kepinlep; aǵı-aq, qızılı-qızıl; tamaǵı toq, kóylegi kók; ash qulaǵım, tınısh qulaǵım  t.b. Sonlıqtan da teńles eki komponentli frazeologizmlerdiń qurılı-sında da kóbinese usı uǵımlarǵa baylanıslı atamalardı ańlatatuǵın sózler olardıń tiykarǵı, yaǵnıy tirek aǵzaları xız-metinde jumsaladı. Olardıń sáykes frazeologizmlerdiń quramında qollanılıwında da turaqlılıq bar. Frazeologizmlerdiń leksi-kalıq quramına tán bul jaǵday kópshilik til ilimpazlarınıń dıqqatın ózine awdarıp kiyatır. Máselen, akademik S.Keńesbaev bunday sózlerdi frazeologizmlerdiń quramındaǵı uytqı sózler dep ataydı. Frazeologizmlerdiń ishindegi geybir sózlerge semantikalıq jaǵınan ayrıqsha kewil awdarılıp, olar tiykarǵı tirek xızmetin atqaradı. Onday sózler birneshe frazeologizmlerde qaytalanıp otıradı. Onı uytqı sóz dep ataǵan maqul. Máselen, kóz, qol, bas, júrek, taban, at, ay, jeti, t.b. sózler uytqı sózlerge jatadı deydi[footnoteRef:11]. Haqıyqatında bunday sózler frazeologizmlerdiń quramında ulıwma mánige baylanıslı uytqılıq, tireklik xızmetti atqarıp keledi.  [10:  Ôàâîðèí Â.Ñ. Ñèíîíèìû â ðóññêîì ÿçûêå. Ñâåðäëîâñê, qote, e-áåò. ]  [11:  Êå4åñáàåâ Ñ. ¹àçà3 òiëiíi4 ôðàçåîëîãèÿëû3 ñ5çäiãi. Àëìàòû, qouu, yqq-áåò. ] 

Qaraqalpaq tilindegi frazeologizmler, sonıń ishinde teńles eki komponentli frazeologizmlerdiń quramında da usınday leksikalıq birliklerdiń tireklik xızmet atqarıp keliwi bul pikirdi tolıq tastıyıqlaydı: taban haqı, mańlay teri; ay júr, aman júr; ay barıp, aman qayt; jeti ólshep, bir kesiw, tóbesine tórt, jelkesine jeti (qoyıw); qazan da may, shómish te may;  awıl aymaǵı menen, bota taylaǵı menen; awıl aralas, qoy aralas; alıp altı, jep jeti; altı alasım joq, bes beresim joq; ay kórdik, aman kórdik; awzınan aq iyt kirip, qara iyt shıǵıp; aspan ayaday, jer tebingidey; ashıǵan qamır, qızǵan tandır; almaytuǵın jawı, shıqpaytuǵın tawı; (joq); ayranday atlap, gúbidey pisiw; awzı tiymegen qasıq, iyni tiymegen esik joq; asınıń aldı, suwınıń tınıǵı; ay jarılqap, kún tuwıp; at qoyıp, aydar taǵıw, t.b. 
Teńles eki komponentli frazeologizmlerdiń quramındaǵı ulıwma mánige baylanıslı uytqılıq xızmetti atqarıp keletuǵın tiykarǵı sózler túrkiy tillerdiń sáykes frazeologizmlik toparlarında, sonıń ishinde qaraqalpaq tilinde de tiykarınan alǵanda ulıwmalıq kóriniske iye ekenligin bayqawǵa boladı. Eger de til tariyxına baylanıslı jazba esteliklerde sáykes frazeologizmlerdiń leksikalıq quramına ilimiy baqlaw júrgizsek, olardıń kópshiligi usınday tirek sózlerdiń bazasına jámleskenligin ańlawǵa boladı. Sonlıqtan da olar tildiń ulıwma túrkiy tillerge tán túpkilikli sózlerdiń tiykarına qurılǵan dep juwmaq shıǵarıw múmkin.  
İzertlewlerdiń barısında toplanǵan materiallardı ilimiy kóz-qarastan 
bahalawda usıǵan baylanıslı teńles eki komponentli frazeologizmlerdiń quramında belgili bir tirek sózlerdiń dógeregine jámlesken leksikalıq birlikler arasında olardı tiykarınan túpkilikli sózlerdiń bazasında qurılǵanlıǵın, sonlıqtan da, teńles eki komponentli frazeologizmlerdi genealogiyalıq jaqtan ulıwma eki toparǵa bólip qaraw múmkinshilikleri bar ekenligi seziledi. Tariyxıy shıǵısı boyınsha leksikalıq kózqarastan teńles eki komponentli frazeologizmlerdi eki toparǵa ajıratıwǵa boladı. Birinshi toparın túpkilikli sózler dógereginde payda bolǵan teńles eki komponentli frazeologizmler, al ekinshi toparın ózgelik elementler dógereginde jasalǵan teńles eki komponentli frazeologizmler dep atasa boladı. Qaraqalpaq tilinde túpkilikli sózler bazasında jasalǵan frazeologizmler kóbinese ulıwma turkiy tillerine ortaq frazeologiyalıq birliklerdi quraydı. Olarda hár qanday túrkiy tildiń ózine tán ózgesheliklerine, nızamlıqlarına sáykes qurılıslıq ayrıqshalıqları bolǵanı menen olar jasalıwı jaǵınan da, mánisi jaǵınan da, qollanılıwı jaǵınan da túrkiy tillerge tán ulıwmalıqqa iye bolıp keledi. Olar jeke túrkiy tillerge tán ózgeshelikleri menen ǵana ayrılıp turadı. Máselen, qaraqalpaq tilinde bala, qız, ul, áje, aǵa, ini usaǵan túrkiy tillerge ortaq tuwıslıq belgilerdi ańlatıwshı sózlerdiń qatnası menen jasalǵan teńles eki komponentli frazeologizmler sonıń ushın da derlik ulıwma túrkiy tillerge ortaq frazeologiyalıq qatlamlardı quraydı: ulı urımǵa, qızı qırımǵa; uldı uyaǵa, qızdı qıyaǵa; áy deytuǵın áje joq, qoy deytuǵın qoja joq; talasıp emshek emisken, tay qulınday tebisken, aldımda aǵa keynimde ini, t.b. 
Aq degeni alǵıs, qara degeni qarǵıs degen frazeologizm quramındaǵı aq, qara degen sózler kóp mánili sózler. Bul sózler basqa sóz dizbekleri quramında da awıspalı mánide keledi: aqqa awzı tiyiwi, kóziniń aǵı menen qarası, aq pytiyasın berdi, aq kewil, qara niyet, qara jer bolıw, qara basıw, qara basınıń ǵamı, qara júrek, t.b. 
Áy deytuǵın áje joq, qoy deytuǵın qoja joq degen frazeologizm kontekste usı qálpinde qollanıladı. «áje» túrkiy xalıqlarınıń erte dáwirinde biylep-tóslewshi degen mánide aytılǵan. Shaǵatay tilinde ajı degen aǵa mánisin, uyǵır tilinde acha qız apa mánisin, qırǵız tilinde aja degen úlken kisi, aqsaqal mánisin bildiredi. Bulardıń qaysısın alsaq ta, olardı jası úlkenlik, jolı úlkenlik máni bar. Demek, áje (ajı, acha) sóziniń ózi eń dáslepki mánisin ózgertip, úlken, jası úlkenlik mánisin alǵan. 
Altı alasım, bes beresim joq degen frazeologizmdegi al, ber túbirinen jasalǵan dórendi atlıqlar tartımlanıp tur (alasım//beresim). Qaraqalpaq tilinde alası, beresi degen sózlerdegi -ası, -esi qosımtaları -góne qosımta. Házirgi ádebiy tilimizde birliyarım sózler de ǵana ushıraydı: kóresińdi kórsetedi, alasıǵa altaw az, beresige besew kóp t.b. Bul qosımtanıń túri tatar tilinde kóbirek ushırasadı (uyıqtasım kelmi, qarasım keldi). 
Házirgi qaraqalpaq tiliniń sózlik quramınıń belgili bir bólegin arab tilinen awısqan sózler quraydı. Arab tilinen sóz awısıw, tiykarınan, arablardıń Orta Aziyanı jawlap alıwı menen baylanıslı. Usı waqıttan baslap túrkiy tillerge arabsha sózler kire basladı. Orta Aziyada islam dininiń en jayıwı, arab mádeniyatınıń tásir etiwi arab tilinen sóz awısıw qubılısına sebepshi boldı. Usıǵan baylanıslı sózler hám terminler birim-birim awısıp otırdı. Biraq házirgi qaraqalpaq tiliniń leksikasındaǵı anaw yaki mınaw shıǵısı arabsha sózdi mına waqıtta kelip kirgen sóz dep dál waqtın kórsetiw qıyın[footnoteRef:12].  [12:  Áàñêàêîâ Í.À. Ñîñòàâ ëåêñèêè êàðàêàëïàêñêîãî ÿçûêà è ñòðóêòóðà ñëîâà. - Ñá. }Èññëåäîâàíèÿ ïî ñðàâíèòåëüíîé ãðàììàòèêå òþðêñêèõ ÿçûêîâ{. IV. Ëåêñèêà. Ì., qoyw, uy-áåò. ] 

Haqıyqatında da teńles eki komponentli frazeologizmlerdiń quramında turaqlı túrde ushırasatuǵın ózge til elementleri, sonıń ishinde arab sózleriniń qollanılıwı tuwralı N.A.Baskakovtıń usı pikirin quwatlaw hám basshılıqqa alıw kerek ekenligi, teńles eki komponentli frazeologizmlerdiń quramındaǵı ózge til elementlerine usı kóz-qarastan baha beriw zárúrligi tuwadı. Qaraqalpaq tili leksikasına awızeki hám jazba túrde qońsı xalıqlardıń tilleri arqalı, sonday-aq tikkeley awısqan kóp ǵana arab sózleri biziń ilimiy baqlawımızǵa qaraǵanda, teńles eki komponentli frazeologizmlerdiń quramında ádewir dárejede ushırasadı. Olar túpkilikli sózlerdey keń qollanıladı. Máselen, hám parız, hám qarız; otırıp paraxatı, turıp taqatı (bolmaw); jaqınına at jollap, alısına xat jollap; ol zaman da, bul zaman, awzı tolı iymanlı, qoynı tolı quranlı; áwliyege at aytıp, qorasanǵa qoy aytıp; xabar joq, atar joq; esabı joq, sanı joq; sálem joq, álem joq, t.b. 
Bul teńles eki komponentli frazeologizmlerdiń quramındaǵı parız, qarız, taqat, xat, zaman, iymanlı, quranlı, áwliye, xabar, sálem, álem, t.b. sózler tariyxıy shıǵısı jaǵınan arab tiline tán leksikalıq elementlerden ibarat. Olar jeke sózler túrinde de, turaqlı sóz dizbekleri quramında da qaraqalpaq tilinde jiyi qollanıladı. Usıǵan qarap pútin frazeologizmdi ózge tilden awısqan frazeologiyalıq birlik dep ataw hesh qanday múmkin emes. Shıǵısı arabsha sózlerdiń qatnasında jasalǵan teńles eki komponentli frazeologizmler ulıwma frazeologiyalıq sóz dizbekleri sistemasındaǵı milliy koloritti kórsetiwshi til baylıǵı retinde tanılıwı shárt. Bunday frazeologizmlerdiń quramındaǵı komponent aǵzalarınıń shıǵısı arabsha sózlerden turıwı, olardıń túpkilikli sózlerdey jiyi qollanılıwı tek sózlik quramda ǵana emes, sonday-aq sózlik xor elementlerindey xızmet atqarıwı teńles eki komponentli frazeologizmlerdiń pútin mánisiniń barlıq ózgeshelikleri menen tilimizde qáliplesiwi t.b. usaǵan sıpatlar buǵan tolıq dáliyl bola aladı. 
Teńles eki komponentli frazeologizmlerdiń quramında tariyxıy shıǵısı jaǵınan parsısha sózler de ushırasadı: dártke dawa, qástege shıpa; iyt úredi, kárwan kóshedi; dostıń zıyada, dushpanıń pıyada; bir jan, bir tán; ne úmit, ne qayır; aq nayzanıń ushı menen, aq bilektiń kúshi menen; aspan ayaday, jer tebingidey, t.b. Keltirilgen teńles eki komponentli frazeologizmlerdiń quramında dárt, kárwan, dushpan, jan, úmit, payda, aspan, t.b. qusaǵan parsısha sózler ushırasadı. Degen menen sol frazeologizmlerdiń dóreliwinde tek solar ǵana tiykar bolıp tur dewge bolmaydı. Biraq olar teńles eki komponentli frazeologizmlerdiń pútin mazmunın dóretiwde tireklik xızmet atqarıwshı sózler hám basqa komponent aǵzaları menen bir qatarda funktsionallıq rol atqarıp turǵanlıǵı dawsız. Qaraqalpaq tilinde teńles eki komponentli frazeologizmler izertlewlerdiń barısında anıqlanǵanınday-aq leksikalıq kóz-qarastan, túpkilikli sózlerdiń tiykarında qurılǵan. Turaqlı sóz dizbegi túrindegi jeke birliklerdey bolıp ketken leksikalıq elementler bolıp tabıladı. Teńles eki komponentli frazeologizmlerdiń qaysısın alıp qarasaq ta, dúzilisi hám mánisinde uzaq jıllar dawamında keń qollanılıw nátiyjesinde belgili bir ólshemge túsken turaqlılıq, ulıwma xalıqlıq sıpattı kóriwge boladı. Olar funktsionallıq qollanılıw jaǵınan da, jeke leksikalıq birliklerge tán qollanılıw jedelligi menen ulıwma xalıqlıq tanımalılıǵı jaǵınan da, tayar túrinde ushırasıwı boyınsha da ayırılıp turadı. 
Teńles eki komponentli frazeologizmlerdiń quramında túpkilikli sózler de, ózge til elementleri de ushırasa beredi. Ózge til elementleri túpkilikli sózlerdey jiyi qollanılıwshılıq, turaqlılıq sıpatqa iye. Sonlıqtan olarda ózge til belgisi ámeliy aynalısta hesh qanday sezilmeydi. Bul teńles eki komponentli frazeologizmlerdiń quramına tán leksikalıq sıpattı belgilewshi tiykarǵı ózgesheliklerdiń biri boladı. 
İzertlewdiń barısında belgili bolǵanınday-aq, teńles eki komponentli frazeologizmlerdiń sáykes aǵzaları óz-ara semantikalıq jubaydı payda etedi. Semantikalıq juptı payda etiwshi sózler bir-biri menen mánileri jaqın sinonimler yamasa mániles sózler, sonday-aq qarama-qarsı birlikler de bolıwı múmkin. 
Komponentlerde mániles sózlerdiń juplasıp qollanılıwı. Qálegen sóz frazeologizm komponentleriniń aǵzası retinde qatar turıp juplasa almaydı. Bul jaǵday teńles eki komponentli frazeologizmlerdiń de tábiyatına tán bir ayrıqsha zańlılıq sıpatında kórinedi. Kópshilik jaǵdaylarda komponentler arasındaǵı sáykes aǵzalar óz-ara sinonimlik qatnasta bolıwı elewli qubılıs retinde seziledi: betiń bar, júziń bar (demew); esabı joq, sanı joq; el bar, júrt bar, t.b. Usı berilgen mısallardaǵı betiń//júziń, esabı//sanı, el//júrt sózleri bir-biri menen sap sinonimler bolıp esaplanadı. Teńles jup aǵzalardıń kontekstlik sinonimler bolıp kelgen túrleri de ushırasadı: sútten aq, suwdan taza; ishkeni iriń, jegeni jelim; kirmegen esigi, úńilmegen tesigi, t.b. Bul teńles eki komponentli frazeologizmlerdiń quramındaǵı aq//taza; ishkeni//jegeni; esigi//tesigi degen teńles aǵzalar kontekslik sinonimlerden ibarat. Solay da olar funktsionallıq-stillik kózqarastan sáykes kontekstlerde sap sinonimler xızmetin sol frazeologizmler quramında atqarıwǵa uqıplı. Hátteki sóylewde olardıń shártlilik sıpatı hesh qanday sezilmeydi, ádebiy tildiń ólshemi retinde tilde qáliplesip ketken. 
Óz-ara sinonimlik qatardı quraytuǵın betiń//júziń  teńles aǵzalar (betiń bar, júziń bar) tartım jalǵawınıń ekinshi bet formasındaǵı leksemalar bolıp kelse, ózara mániles barar/basar jup leksemalar /barar jeri joq, basar tawı joq/ feyillerdiń keler máháliniń forması arqalı jasalǵan. Joqarıda sóz etilgen qubılıslar teńles eki komponentli frazeologizmlerdiń jasalıwında, qáliplesiwinde, tayar, obrazlı til baylıǵı retinde turaqlılıq penen qollanılıwında eń zárúrli bolǵan faktorlardıń biri bolıp tabıladı. 
Teńles eki komponentli frazeologizmlerdiń quramındaǵı sinonimles mánide kelgen jup komponentler bir-birin mánilik jaqtan kúsheytiw xızmetin atqarıp keledi: áy deytuǵın áje joq, qoy deytuǵın qoja joq; aytqanı aytqan, degeni degen; bir jaǵadan bas (shıǵarıp), bir jeńnen qol (shıǵarıp). 
Bul teńles eki komponentli frazeologizmlerdiń quramındaǵı teńles jup aǵzalarınıń bir-biri menen sinonim bolıp kelgen túrleri tilimizde kóp ushırasadı. Sonday-aq teńles eki komponentli frazeologizmlerdiń ózleri de ańlatatuǵın mánilerine qaray óz-ara bir-biri menen mániles, sinonim bolıp keliwi múmkin. Sırtı jıltıraq, ishi qaltıraq,            kewli jartı, jetispew- Sırtı pútin, ishi tútin.                        shilik. 
 
Awıl aymaǵı menen, bota taylaǵı menen              hámmesi, Eńkeygen ǵarrı, eńbeklegen jas                           barlıǵı. 
 
Jamılǵanı japıraq, tósengeni topıraq             ábiger, joq- Jatqanı boqlıq, jútqanı shańǵıt                      juqa. 
 
Bul teńles eki komponentli frazeologizmlerdiń bir-biri menen mániles turaqlı sóz dizbekleri esaplanadı. Frazeologiyalıq sóz dizbekleriniń komponentleri arasında kórinetuǵın sinonimlik qatarlar xalıqlıq til baylıǵınıń frazeologizmler sistemasındaǵı elewli bir kórinisi. Bul til fakti, yaǵnıy teńles eki komponentli frazeologizmlerdiń quramında mániles jubaylar arqalı sóylewde orınsız qaytalawdı boldırmaw maqsetinde ústemlik etetuǵın obektivlik zańlılıqqa kelip tireledi. Solay etip, biz qaraqalpaq tilindegi teńles eki komponentli frazeologizmlerdiń quramındaǵı teńles bolǵan aǵzalardıń kópshilik jaǵdaylarda bir-biri menen sinonimlik qatnasta bolıp keletuǵınlıǵın anıqladıq. Sonıń menen birge teńles eki komponentli frazeologizmlerdiń quramındaǵı jubaylas aǵzalar barlıq jaǵdaylarda bir-biri menen sinonim sózler bola bermey, sonday-aq olar óz-ara mánilik jaqtan jaqın bir tematikalıq toparǵa jatatuǵın leksemalardan da turatuǵınlıǵı belgili boldı: bası awırıp, baltırı sızlaw; aq shashlı, sarı tisli; aqsaqtıń aqırına, soqırdıń sońına; eki jartı, bir pútin; ingendey qayısıp, botaday bozlap; kóylegi tirsegine jetpey, shapanı dizesinen ótpey; ketpen urıp, bel tewip; kelgenniń kelsabın, ketkenniń ketpenin; qulaq esitip, kóz kórmegen, t.b. 
Bul mısallardaǵı bir tematikalıq toparǵa jatatuǵın jup sózler: bası//baltırı, tirsegine//dizesine, qulaq//kóz - adam múshelerine baylanıslı sózler, awırıw//sızlaw, qayısıp//bozlap, jetpey//ótpey, urıp//tewip, esitip//kórmegen-is háreketlerdi ańlatatuǵın sózler; palapan//turımtay, ingendey//botaday-janıwarlar hám haywanatlar atamaları: kóylegi//shapanı -kiyim-kenshek atamaları: ketpen//bel; kelsap//ketpen-diyxanshılıqqa baylanıslı uǵımlardı ańlatıwshı sózler: eki//bir; jartı//pútin san hám muǵdar haqqındaǵı uǵımlardı ańlatıwshı sózler. 
Teńles eki komponentli frazeologizmlerdiń quramındaǵı aǵzalardıń usılayınsha óz-ara mániles, tematikalıq jaqtan jaqın bolıp keliwi de -frazeologizmlerdiń tábiyatına tán bolǵan mánilik sáykeslik faktorınan kelip shıqqan qubılıs. 
Mánileri qarama-qarsı sózlerdiń juplasıp qollanılıwı. Teńles eki komponentli frazeologizmlerdiń mánilik jaqtan úylesip keliwin támiyinlewde olardıń mánileri qarama-qarsı bolǵan jup elementler belgili dárejede rol atqarıwı múmkin. Sinonim hám mániles aǵzalar sıyaqlı bular da frazeologizmniń mánilik úylesimliligin, onıń turaqlılıǵın payda etiwge sebepshi boladı. 
Teńles eki komponentli frazeologizmlerdiń quramındaǵı teńles aǵzalardıń bir ya eki jubı qatarınan qarama-qarsı (kontrastiv) mánili bolıp keliwi múmkin. Bunda tiykarınan tómendegishe eki jaǵday kózge túsedi: 
1. Bir teńles juptıń kontrastiv qatnasta keliwi: otırıp-turıp (otırıp paraxatı, turıp taqatı bolmaw); ashıń-toǵıń (ashıń menen aylanıp, toǵıń menen tolǵanıp); haramnan-hadaldan (haramnan pıshıǵı, hadaldan tawıǵı joq); aqsham-kúndiz (aqsham jatpadı, kúndiz tınbadı); astı-ústi (astı jer, ústi tepki); aldında-keyninde (aldında basshı, keyninde qosshı); andı-mında (anda shap ta, mında shap); aq iyt-qara iyt, kirip-shıǵıp (awzınan aq iyt kirip, qara iyt shıǵıp); bas-ayaq (bas ta emes, ayaq ta emes);  
Teńles eki komponentli frazeologizmlerdiń bul túri tilimizde kóp qollanıladı. Bunda antonimlik qatnastaǵı teńles aǵzalar kópshilik jaǵdayda feyil, kelbetlik, ráwish mánili sózlerden turadı. Kontrastiv mánili teńles aǵzalar ses únlesligine, úyqasqa qurılıp, forması jaǵınan birdey bolıp keledi: anda//mında, kirip//shıǵıp, barısım//kelisim, jańanı//góneni, juwannıń//jińishkeniń, jıların//kúlerin, kóbi//azı, qısta//jazda, t.b. 
Keltirilgen mısallardaǵı kirip//shıǵıp; barısım//kelisim; jıların//kúlerin, leksemaları is-háreketti bildiretuǵın feyil sózler: jańanı//góneni,  juwannıń //jińishkeniń leksemaları zatlasqan kelbetlikler; kóbi//azı,  qısta//jazda; anda//mında leksemaları orındı, waqıttı bildiriwshi ráwishlerden esaplanadı. 
2. Teńles aǵzalardıń barlıǵınıń bir-biri menen qarama-qarsı mánide keliwi:  erte turıp//kesh jatıw; aldı bar da//artı joq; ıssısına kúyip//suwıǵına tońıp; kúnniń batıwı//tańnıń atıwı; ishi kúlip//sırtı jılap; awırdıń astı menen//jeńildiń ústi menen; aldı biyik//artı jar; ǵarrılıqtıń aldı//jigitliktiń sońı, t.b. Birgelkili bul teńles eki komponentli frazeologizmlerdiń ózinshelik bir ayrıqshalıǵı quramında barlıq jup aǵzalar bir-biri menen kontrastiv mánide qollanılıp keledi. Bul frazeologizmlerdiń quramı kontrastiv mánili jup aǵzalardan (erte-kesh, turıp-jatıp; aldı-artı, bar-joq; ǵana turadı. 
Teńles eki komponentli frazeologizmlerdiń qurılısı boyınsha birdeyligi, ses únlesligi, teńles birliklerdiń bir tematikalıq nızamlılıq say qurılǵan. Bul nızamlılıq qaraqalpaq tilindegi kóplegen teńles eki komponentli frazeologizmlerge tán. Komponentler arasındaǵı kontrastiv mánili óz-ara teńles forması frazeologizmniń semantikasına emotsionallıq-ekspressivlik qosımsha boyaw, reń beriwge sebepshi boladı. Sol arqalı onıń obrazlılıǵı, ótkirligi taǵı da kúsheyedi.  
Joqarıda qaraqalpaq tilindegi teńles eki komponentli frazeologizmlerdiń óz-ara sinonimlik qatnasta keletuǵınlıǵı tuwralı aytqan edik. Al, sonıń menen birge teńles eki komponentli frazeologizmlerdiń arasında mánileri bir-birine qarama-qarsı bolıp keletuǵın túrleri siyregirek ushırasadı: 
Solay etip, teńles eki komponentli frazeologizmlerdiń quramındaǵı teńles aǵzalar sinonimlik qatnasta kóbirek ushırasadı. Olarda jup aǵzalar kontrastiv baylanısqa enip, teńles aǵzalar menen haqıyqat antonimlik qatnasta bolıwı da ádebiy tilge tán qubılıs sıpatında kórinedi. Bunday teńles birlikler, ses únlesligine, uyqasqa qurılıp, tiykarınan teńles eki komponentli frazeologizmlerdiń formalıq úylesimliligin, sáykes ulıwmalıq belgilerin támiyin etedi. 
Teńles eki komponentli frazeologizmlerdiń semantikalıq ózgesheligine baylanıslı jáne bir jaǵday, ol da bolsa sóz dizbegi túrindegi bir pútin birliktiń quramına engen sózlerdiń kóbinese kóp mánili sózler bolıp keliwinde. Máselen, adam múshelerin ańlatıwshı awız lekseması ádette kóp mánili sózler qatarınan orın aladı. Ol jeke sóz sıpatında ámeliy sóylewde oǵada jiyi qollanıladı. Frazeologiyalıq sóz dizbekleri quramında, sonday-aq onıń bir ózgeshe toparı bolǵan teńles eki komponentli frazeologizmlerde awız sózine baylanıslı dóregen faktleri kóplep ushırasadı: awzınan sózi, qoynınan bózi túsken; awzına may, astına tay; awzı tiymegen qasıq joq, iyni tiymegen esik joq; awızlıǵa sóz bolıp, ayaqlıǵı jol bolıp, t.b. Óziniń tuwra mánisinde, ádette, oǵada jiyi qollanıw uqıplılıǵına iye awız sózi keltirilgen bul teńles eki komponentli frazeologizmlerde onıń tereńlesken pikirdi, obrazdı payda etiwge tiykar bolıp turǵanlıǵı seziledi. Sonıń menen birge ol ulıwma qollanıwshı turaqlı sóz dizbeginiń awıspalı obrazlı semantikalıq sıpat alıwına ózgeshe jańa bir dúzilmeniń payda bolıwında xızmet atqarıp tur.  
Bul jaǵday teńles eki komponentli frazeologizmlerdiń komponent aǵzalarınıń kópshiline tán. Usıǵan qaray teńles eki komponentli frazeologizmlerge baylanıslı bul pútinlikke onıń semantikalıq ózgeshelikleri retinde bahalaw qıyın. Óytkeni hár qanday frazeologizm, ásirese teńles eki komponentli frazeologizmler toparı ózleriniń leksikalıq quramı jaǵınan sóylew aynalısında jiyi qollanılatuǵın kóp mánili sózler dógeregine jámlesken, xalıq tilindegi ózgeshe frazeologiyalıq dúzilmeler bolıp tabıladı. Olardıń hár biri tayar halında jekke dúzilme túrinde ushırasadı da, pútin frazeologiyalıq birlikte qosımsha ekinshi bir obrazlı mánini dóretip keledi. Sonlıqtan kóp mánililik, tiykarınan alǵanda, bunday dúzilmelerdiń komponentlik aǵzaları tiykarında payda bolıwı múmkin. Usı máselege baylanıslı úyrenilgen hám toplanǵan materiallarda anaw ya mınaw teńles eki komponentli frazeologizmniń basqa bir soǵan jaqın ekinshi pútin mánide keletuǵın faktleri ushırasadı. 
Sózlik quramdaǵı tiykarǵı uǵımlardıń atamaları bolǵan jedel leksikaǵa tán ay, kún, aǵa, ayaq, awız, kóz usaǵan sózler ushırasatuǵın tómendegi frazeologizmlerde olardıń semantikalıq jaqtan qollanıw jaǵdayına itibar bersek, joqarıdaǵı tastıyıqlawlardı tolıq sezemiz: 
Aǵam barda, arqam tamda, dep sonshama saltanat dúzip saray jaqqa ketti («Q.Mámbetov «Posqan el»). 
Aldaǵı waqıtta da ay júrip, aman júrip, alda bolıp oqıy berińler (Á.Tájimuratov «Qurbı-qurdaslar»).  
Ayaqlıǵı jol bolıp, awızlıǵı sóz bolıp júrgennen góre, awılǵa qaytqanıń maqul, dostım (Á.Tájimuratov «Qurbı-qurdaslar») 
Tórde patshanıń ay dese awzı bar, kún dese kózi bar qızı otır eken. (Qaraqalpaq xalıq erteklerinen). 
Ádette til óziniń xızmeti, mazmunı, sonday-aq qurılısı boyınsha dinamikalıq udayı rawajlanıwda bolatuǵın úzliksiz sistema ekenligi belgili. Bul tildiń sózlik quramında, onıń tariyxıy rawajlanıw dinamikasında ayqın kórinedi. Teńles eki komponentli frazeologizmlerge de usı jaǵday sózsiz tán. Máselen, joqarıdaǵı mısallarǵa baylanıslı aǵam barda, arqam tamda; ayaqlıǵa jol bolıp, awızlıǵa sóz bolıp; ay júrip, aman júrip, ay dese awzı bar, kún dese kózi bar degen teńles eki komponentli frazeologizmlerdiń quramındaǵı tiykarǵı komponent aǵzaları bolǵan aǵa, arqa, ay, kún, awız, ayaq  sózleri kóp mánili sózlerden ibarat. Olardıń kóp mánili qásiyetke iye bolıwı tariyxıy rawajlanıwdıń barısında júzege kelgen. Biraq berilgen mısallardaǵı sóz dizbeklerinde olar frazeologiyalıq baylanısqan mánide kelip tur. Frazeologizmler quramında olardıń tuwra mánileri menen frazeologiyalıq baylanısqan mánisi arasındaǵı qatnas tutas mániler menen salıstırǵanda ádewir seziledi. Usı kóz-qarastan bul sózlerdiń komponent aǵzaları xızmetinde turaqlı sóz dizbeginiń quramına eniw arqalı olardıń funktsionallıq dinamikası, semantikalıq rawajlanıwı sıpatında qarawǵa múmkinshilik beredi. Demek, bul teńles eki komponentli frazeologizmler jasalıwı hám qollanıwı halatında tariyxıy kózqarastan jekke sózlerge baylanıslı da, frazeologiyalıq pútinlikke baylanıslı da semantikalıq rawajlanıwdıń kórinisleri bar degen sóz. Pútin mániniń dóreliwinde bul halat ayqın seziledi.  
Frazeologiyalıq sóz dizbekleriniń semantikalıq ózgeshelikleri jeke sózlerdiń semantikalıq ózgeshelikleri menen salıstırǵanda derlik ayırılıp turatuǵınlıǵı belgili. Jeke sózler taypasına usap bir toparı bir máni, ekinshi toparı kóp mánili sózler qatarına enip qoymastan, semantikalıq ózgeshelik frazeologizmlerde máni sıpatı boyınsha da, baylanıslı sózler ishindegi ayırıqshalıǵı hám xızmeti jaǵınan da ózgeshelenip turadı. Anıǵıraq aytqanda, jeke leksikalıq mánilerdiń úsh tipi de frazeologiyalıq sóz dizbeklerinde kórinetuǵınlıǵın bayqaw ańsat[footnoteRef:13]. Bul pikirdi qaraqalpaq tilindegi frazeologizmler sistemasına baylanıslı da aytıw múmkin.   [13:  Øìåëåâ Ä.Í. Ôðàçåîëîãèÿ ñîâðåìåííîãî ðóññêîãî ÿçûêà. Ì., qoit, ey-áåò. 
 ] 

Sózlik quramdı tematikalıq toparlarǵa ajıratıwda kóbinese turmıs tarawlarına baylanıslı uǵımlardı toplastırıw kóbirek kózde tutıladı. Teńles eki komponentli frazeologizmler turmıstıń barlıq taralawların óz ishine aladı. Solay da, izertlew jumıslarımızda sol dástúriy tematikalıq toparlarǵa ajıratıw tájiriybelerin dıqqat orayımızǵa alıw menen bir qatarda biz teńles eki komponentli frazeologizmlerdi tematikalıq toparlarǵa ajıratıwda olardıń pútin mánilerin dóretiwge tikkeley sebepshi bolatuǵın komponent aǵzalarınıń tutas mánige qatnası hám onı dóretiwden tireklik xızmet dárejesi menen ólshenetuǵın sáykes uǵımlardı ańlatıwshı aǵzalardıń xızmetin názerde tutıp, frazeologizmniń quramındaǵı usı tirek sózlerdiń qanday uǵımnıń ataması ekenligin esapqa alıwdı kózde tuttıq. 
Frazeologizmlerdiń ishinde ayırım sózler semantikalıq jaqtan ayrıqsha kózge túsip, frazeologizmniń uytqısı retinde xızmet etedi. Bunday sózler frazeologizmlerdiń quramında qaytalanıp otıradı. Máselen, til, júrek, kóz, awız, qol, bas, ayaq, qara, aq, at, iyt, jer, bir, jeti t.b. sózler uytqı sózler qatarına jatadı. Bul jóninde prof. E.B.Berdimuratov «Qaraqalpaq tilindegi sóz dizbekleriniń kópshilik toparı adamzat turmısında belgili bir áhmiyetke iye bolıp kelgen eń jaqın predmetler menen qubılıslar dógereginde payda bolǵanın kóremiz» degen pikirdi aytadı hám adamnıń dene músheleriniń atamalarına baylanıslı (til, awız, júrek, ayaq, kol, bas, bet, murın, qulaq, óke t.b.) haywanatlar atamalarına baylanıslı (iyt, túye, qoy, at, eshek t.b.) sózler frazeologiyalıq sóz dizbekleriniń quramında kóp ushırasatuǵının kórsetedi[footnoteRef:14].  [14:  Áåðäèìóðàòîâ Å. *1çèðãè 3àðà3àëïà3 òèëè. Ëåêñèêîëîãèÿ. Í5êèñ, qoor, qey-qeu-áåòëåð.  
 ] 

Frazeologizmlerdiń payda bolıwındaǵı geypara jaǵdaylar da dıqqatqa miyasar. Máselen, olardıń jeke aǵzalarınıń payda bolıwı hám olardıń pútin bir sóz dizbegine jámlesiwindegi ayrıqshalıqlardı alıp qarayıq. 
Bul másele boyınsha tyurkologiyada kóplegen izertlew jumısları islendi[footnoteRef:15]. Bul jumıslarda avtorlar frazeologiyalıq sóz dizbekleriniń komponentleri obektiv turmıstıń hár qıylı qubılısları menen tikkeley baylanıslı túrde payda bolatuǵınlıǵın, frazeologizmlerde dus kelgen sózlerdiń alına bermeytuǵının, ásirese tilimizdegi frazeologizmler adamnıń dene múshelerine, haywanlarǵa baylanıslı, flora, faunaǵa baylanıslı sózler átirapında dóreytuǵınlıǵın aytadı.  [15:  Исаев А. Соматические фразеологизмы узбекского языка. АКД. Ташкент, qouu~ Êå4åñáàåâ È., Ìóñàáàåâ “. {Êàçiðãi 3àçà3 òiëi ëåêñèêà, ôîíåòèêà}. Àëìàòû, qoyw, wqq-wqt-áåòëåð~ Êå4åñáàåâ Ñ. ¹àçà3 òië áiëiìi òóðàëû çåðòòå7ëåð. Àëìàòû, qoiu, wr0-wt0-áåòëåð~ “àáèòõàíóëû ¹. Íàíûì ñåíiìãå áàéëàíûñëû 3àçà3 òiëiíäåãi òóðà3òû òèðêåñòåð. ÊÄÀ. Àëìàòû. qoot, wt-áåò. 
 ] 

Qaraqalpaq tilinde adamnıń dene músheleriniń atamalarına (somatizmlerge) baylanıslı bir qansha frazeologizmler ushırasadı. Mısalı: kóz sózine baylanıslı: kóz salıw-kewil bólip qaraw; kózine shóp salıw-opasızlıq etiw, aldaw; kózi jetiwiseniw, biliw;  kóz taslaw-qaraw; kóz ushında-alısta t.b. Til sezine baylanıslı: til alǵısh-aytqandı qılatuǵın; til tiygiziw-jaman sóz aytıw, qapa qılıw; til uzayıw-haq, ayıbı joq. hesh kimnen tartınbaw; tili shıǵıw-qarsılıq kórsete baslaw, narazılıq bildire baslaw, qarsı sóylew; til qatıw-sóylew, óz pikirin aytıw t.b. Tis sózine baylanıslı: tis jarıw-sóylew, bir nárseni aytıw; tisinen shıǵarmaw-aytpaw; tisin qayraw-ashıwı keliw, gijiniw; tis-qaqqan - kóp nárseni kórgen, sumlıqlı, tájiriybeli adam. Awız sózine baylanıslı: awzı ashıq-ańqaw, aqılsız; awzı ashılıw - hayran qalıw, qattı tańlanıw; awzına as salıw - er jetiw, jumıs islep, tabıs tabıw, ata-ana, úyishin asıraw; awzına bek bolıw-orınsız sóyley bermew, sırın ayta bermew; awzına qaratıw-óziniń isi yamasa sózi menen hámmeni tań qaldırıw; awzına qum quyıwsóylemew, úndemew; awzınan túskendey-ózindey dál ózi bolıw; awzınıń suwı qurıw-ıqlası, ıshqısı ketiw, shennen tıs jaqsı kóriw t.b. 
Qaraqalpaq tilinde bunnan basqa reńdi bildiretuǵın sózler menen (aq qara, qızıl, ala t.b.) sanlıqlar menen (bir, eki, tórt, jeti, segiz, toǵız, on, júz, mıń) hám taǵı da basqa sózler menen keletuǵın frazeologizmler júdá kóp. 
Qaraqalpaq til biliminde frazeologizmlerdiń quramındaǵı uytqı sózler máselesi ele qozǵalmaǵan máseleler qatarına jatadı. Biz frazeologizmler quramındaǵı uytqı sózlerdiń tábiyatı, olardıń frazeologizmler quramına kiriw sebebi, tematikalıq hám mánilik toparına óz aldına arnawlı izertleniwi tiyis bolǵan áhmiyetli másele dep esaplaymız. Sebebi til baylıǵı bolǵan frazeologizmlerdi ján-jaqlı izertlew arqalı, olardı tematikalıq hám mánilik toparlarǵa ajıratıw arqalı xalqımızdıń til baylıǵın, turmısın, ómirin, qanday kásipler menen shuǵıllanǵanlıǵın hám t.b. biliwge boladı. Hár qanday tildiń frazeologiyalıq baylıǵın úyreniw arqalı sol xalıqtıń úrpádetin,  milliy dástúrin, diniy kóz qarasların ańlawǵa boladı. 
Belgili bir kásipke baylanıslı payda bolǵan kórkem sóz dizbegi tilde turaqlanıp, jámiyetlik ómirdegi qubılıstı súwretlew barısında awıspalı mánide qollanılıwı múmkin. Bunı frazeologizmlerdi tematikalıq hám mánilik toparlarǵa bóle otırıp anıqlawǵa boladı. Bul usıldı teńles eki komponentli frazeologizmlerge de tolıq paydalana otırıp, olardı tematikalıq hám mánilik toparlarǵa ajıratamız. 
Teńles eki komponentli frazeologizmlerdi izertlew barısında komponentler arasında óz-ara jup quraytuǵın aǵzalardıń mánisin tábiyatı jaǵınan jaqın, bir tematikalıq toparǵa jatatuǵın sózlerden turatuǵınlıǵı anıqlandı. Mısalı, olar «Tábiyat qubılısları», «Waqıt hám keńislik», «Siyasiy-jámiyetlik ómir», «Sharwashılıq», «Diyxanshılıq» t.b. usılarǵa sáykes tematikalıq toparlarǵa baylanıslı óz-ara únles, qurılısı jaǵınan usas sózler bolıp keledi. Teńles eki komponentli frazeologizmlerdi tematikalıq toparlarǵa bólgende quramında bir tematikalıq tarawǵa jatatuǵın jup aǵzaları bar túrleri alındı. Teńles eki komponentli frazeologizmlerdi usılay bóliwdegi maqsetimiz: 
a) jup aǵzalardıń tematikalıq órisin belgilew; 
á) bir tematikalıq toparǵa kiretuǵın jup aǵzalardıń teńles eki komponentli 
frazeologizmlerdiń jasalıwındaǵı xızmetin anıqlaw; 
b) belgili bir tematikalıq toparǵa kiretuǵın sózlerdiń, atamalardıń eki 
komponentli frazeologizmler quramında ushırasıw jiyiligin anıqlaw; 
Tematikalıq jaqtan klassifikatsiya jasawda sinonim, antonim yamasa qaytalanıp kelgen sózler emes, al bir tematikalıq toparǵa jatatuǵın til birlikleri alındı. Mısalı, uzaq waqıt «miynet penen tapqanın demde joq qılıw» mánisin bildiretuǵın qasıqlap jıynap, shómishlep tógiw frazeologizmlerde bir tematikaǵa kiretuǵın eki jup aǵza bar: birdey formada kelgen úy úskeneleriniń atamaları (qasıqlap, shómishlep); antonim sózler (jıynaw-tógiw); 
Bul jerde úy úskeneleriniń atamaları arqalı az-azdan jıynap, kópten joq qılıw háreketin obrazlı túrde súwretlew ushın bir tematikalıq tarawǵa jatatuǵın sózler alınǵan. Bul sózlerdiń ayırmashılıǵı birewi kishkene ıdıs, ekinshisi oǵan salıstırǵanda úlkenirek. Biraq ekewi de úy-úskeneleriniń qazan-tabaq túrlerine jatadı. Sonlıqtan da biz bul qasıqlap jıynap, shómishlep tógiw frazeologizmin «Turmıslıq zat atamalarınan jasalǵan teńles eki komponentli frazeologizmler» degen tematikalıq toparǵa jatqaramız. 
Eki komponent quramında bir neshe jup aǵzalar bolıwı múmkin, biraq olardıń ishinde eń keminde bir jubı tematikalıq jaqtan bir toparǵa kirgen sózler bolıp, olar usı frazeologizm quramında uytqı sóz xızmetin atqaradı. Máselen «perzentli bolıw, ul-qızlı bolıw» mánisin bildiretuǵın aydarın sıypap ul, quyrıǵın qaǵıp qız súyiw frazeologizmi quramındaǵı bir tematikalıq toparǵa kiretuǵın eki jup aǵza bar: aydarın-quyrıǵın; ul-qız. 
Bul frazeologizmde uytqı bolıp turǵan sózler «ul-qız».  Sebebi frazeologizmniń mánisi menen bir jup aǵzalar tikkeley baylanıslı. Sonıń ushın da bul teńles eki komponentli frazeologizmdi «Tuwısqanlıq qarım-qatnastı bildiretuǵın atamalardan jasalǵan eki komponentli frazeologizmler» dep atalǵan tematikalıq toparǵa jatqarsaq boladı. 
Teńles eki komponentli frazeologizmlerdi tematikalıq toparǵa klassifikatsiyalaǵanımızda, eń aldı menen tematikalıq toparǵa bóliwge tiykar bola alatuǵın tirek aǵzanı anıqlawdıń eki túrli shárti bar: juplasıwı; frazeologizmniń mánisine tirek bolıwı. 
Tiykarınan usı shártlerdi esapqa ala otırıp, qaraqalpaq tilindegi teńles eki komponentli frazeologizmlerdi leksikalıq kóz-qarastan tómendegidey tematikalıq toparlarǵa bóldik. 
Aspan álemin súwretleytuǵın sózlerdiń qatnasında eki komponentli frazeologizmler:  oń jaǵınan ay tuwdı,    sol jaǵınan kún tuwdı; ay jarılqap, kún tuwdı; aspan ayaday,jer tebingidey; ay dese awzı bar, kún dese kózi bar t.b. 
Mezgildi, waqıttı bildiretuǵın atamalardıń qatnasında teńles eki komponentli frazeologizmler: kúndiz kúlki, túnde uyqı (kórmew); kún demey, tún demey; atar tań, batar kún; kún sanap, saat sanap; t.b. 
Adamlar arasındaǵı qarım-qatnastı bildiretuǵın atamalardıń qatnasında  teńles eki komponentli frazeologizmler: dosqa kúlki, dushpanǵa taba; ózi biy, ózi xoja; dos egiz, dushpan segiz, t.b. 
Tuwısqanlıq qarım-qatnastı bildiretuǵın sózlerdiń qatnasında teńles eki komponentli frazeologizmler:  biri-ini, biri-aǵa; biri apa, biri jezde; ulı uyaǵa, qızı qıyaǵa; atań degenim joq, eneń degenim joq; aydarın sıypap ul, quyrıǵın qaǵıp qız; quda da jay, qudaǵay da jay, t.b. 
Diniy isenimlerge baylanıslı atamalardıń qatnasında teńles eki komponentli frazeologizmler: quday bir, payǵambar haq; áwliyege at aytıp, qorasanǵa qoy aytıp, tilge bar da, dinge joq, t.b.  
Qımbat bahalı zatlarǵa baylanıslı atamalardan jasalǵan teńles eki komponentli frazeologizmler: biri altın, biri gúmis; biri gáwhar, biri yaqut t.b. 
Reńdi, túr-tústi bildiretuǵın sózlerdiń qatnasında jasalǵan frazeologizmler: aq shashlı, sarı tisli; aq degeni-alǵıs, qara degeni-ǵarǵıs: aǵı-aq, qızılı-qızıl; aq degeni-aq; qara degeni-qara; qara ter, qara suw t.b. 
Adamnıń emotsiyalıq halatın jaǵdayın súwretleytuǵın sózlerdiń qatnasında jasalǵan teńles eki komponentli frazeologizmler: kúle kirip, gúńrene shıǵıp; bir qızardı, bir bozardı; meyli jıla, meyli kúl; sırtı jıltırıp, ishi qaltırap t.b. 
İs-háreketti bildiretuǵın sózlerdiń qatnasında jasalǵan teńles eki komponentli frazeologizmler: ishegi qatıp, silesi qurıw; túmsıqlıǵa shoqıtpay, tuyaqlıǵa teptirmey; janın alıp, jan qaltaǵa salıw; qayǵını shashıp, kókiregin ashıp; barımına barıp, aydawına júrip; otı menen kirip, kúli menen shıǵıw. 
Úy-úskeneleri atamalarınıń qatnasında jasalǵan teńles eki komponentli frazeologizmler: esiginiń qulpı, sandıǵınıń zulpı; ot bası, oshaq qası; otın jaǵıp, atın baǵıp; salıwlı tósek, salqın jay; bosaǵasın borlatqan, keregesin sırlatqan t.b. 
Qazan-tabaq atamalarınıń qatnasında jasalǵan teńles eki        komponentli frazeologizmler: qazan da may, shómish te may; qasıqlap-jıynap, shómishlep tógiw; gúbisine qaray piskegi; murtına qaray iskegi t.b. 
Azıq-awqat atamalarınıń qatnasında jasalǵan teńles eki komponentli frazeologizmler: sútten aq, suwdan taza; júzimniń suwınday, palawdıń puwınday, t.b. 
Haywanatlar dúnyasına baylanıslı atamalardıń qatnasında jasalǵan teńles eki komponentli frazeologizmler: palapan basına, turımtay tusına; úyrek ushıp, ǵaz qonǵan; ingendey qayısıp, botaday bozlaw; jılanday jıljıp; túlkidey jortıw; iyt iyesin, pıshıq biykesin; arqasın biyt jep, tapqanın iyt jep; úrerge iyti, sıǵarǵa biyti joq t.b. 
Teńles eki komponentli frazeologizmlerdiń jasalıwına uytqı bolatuǵın sózlerdiń bir toparı-sanlıqlar. Ulıwma frazeologizmler quramında sanlıqlardıń ushırasıwı jiyi gezlesetuǵın qubılıs. Bul boyınsha bir qansha izertlew jumısları alıp barıldı[footnoteRef:16].  [16:  Ðîæàíñêèé À.ß. Ôðàçåîëîãèçìû ñ ÷èñëèòåëüíûìè // ÐßØ. qotu, № q,  wo-ew-áåòëåð~ Ñóïðóí À.Å. Î ôðàçåîëîãè÷åñêèõ åäèíèöàõ ÷èñëèòåëüíûìè. // Âîïðîñû ôðàçåîëîãèè. 
Òàøêåíò. Íàóêà, qoye, uo-iy-áåòëåð~ Êå4åñáàåâ È. {¹àçà3 òiëiíi4 ôðàçåîëîãèÿëû3 ñ5çäiãi}. Àëìàòû, qouu, yqw-yqy-áåòëåð~ Áåêáåðãåíîâ À. Ôðàçåîëîãèÿëû3 ñ5ç äèçáåêëåðèíäåãè ñàíëû3ëàð. -Âåñòíèê ÊÊ ÔÀÍ ÓçÑÑÐ, qoyi, № e, uq-uu-áåòëåð. 
 ] 

Teńles eki komponentli frazeologizmlerdiń quramında sanlıq sózler kóplep ushırasadı. Mısalı: alıp altı, jep jeti; altı alası, bes beresi; toǵız turıp, toqsan tolǵanıp; segiz qırlı, bir sırlı; tóbesine tórt, jelkesine jeti, t.b. Teńles eki komponentli frazeologizmlerdiń eki komponentinde de sanlıqlar hár qıylı bolıp keliwi múmkin: altı//jeti, altı//bes, toǵız//toqsan, segiz//bir, jeti//bir, tórt//jeti. Eki komponent quramındaǵı sanlıqlar ǵana emes, al olar menen qońsılas sózler de komponentler aralıq juptı quraydı: alıp//jep; alası//beresi; turıp//tolǵanıp; kirip//shıǵıp; tóbesine//jelkesine t.b. 
Teńles eki komponentli frazeologizmlerdiń jasalıwında uytqı bolatuǵın sózlerdiń biri-somatizmler[footnoteRef:17]. Máselen, qulaq esitip, kóz kórmes; barmaq bastı, kóz qıstı; bası awırıp, baltırı sızlaw; bas demey, kóz demey; ashsa alaqanımda, jumsa judırıǵımda; eki ayaǵın at etip, eki qolın qamshı etip; basın jarıp, kózin shıǵarıw; dizeden dimariń, belińnen quwatıń; júziń bar, betiń bar; janın alıp jaqqan, ókpesin alıp qaqqan; kózi menen kórgeni, denesi menen sezgeni; kózi esikte emes, arqası besikte emes; tóbesinen tıyıq, tabanınan mıyıq, t.b. Somatizmlerdiń frazeologizmlerdiń jasalıwında júdá kóp qollanılatuǵınlıǵı nátiyjesinde teńles eki komponentli frazeologizmlerdiń usı tematikalıq toparǵa kiretuǵın túrleri tilimizde jiyi ushırasadı.   [17:  Âàéíòðóá Ð.Ì. Îïûò ñîñòàâëåíèÿ ñîìàòè÷åñêîé ôðàçåîëîãèè â ñëàâÿíñêèõ ÿçûêàõ. 
//Âîïðîñû ôðàçåîëîãèè. ò.o. Ñàìàðêàíä, qout, qto-áåò. 
 ] 

Solay etip, teńles eki komponentli frazeologizmlerdiń jasalıwına uytqı bolatuǵ n jup aǵzalardı tematikalıq toparlarǵa bóldik. Bir tematikalıq tarawlarǵa jatatuǵın jup aǵzalardıń barlıǵına derlik forma birligi, máni sáykesligi saqlanǵan. Óz-ara bir tematikaǵa kiretuǵın teńles jup aǵzalardıń usılayınsha ayrıqsha bir sáykeslenip, únlesip, eki komponent quramında keliwiniń ózi ápiwayı qubılıs emes. Bul til qubılıs-larınan hár bir xalıqtıń danalıǵı, ziyrekliligi, sheberligi hám tapqırlıǵı ayqın kórinedi. Usınday intellektuallıq jáne estetikalıq sıpatlar tereń aqıl - oy, sanalılıq penen ushqır qıyallardan dóreydi. Qaraqalpaq tilindegi teńles eki komponentli frazeologizmlerdiń mánisi menen forma birliginen joqarıda aytılǵan sıpatlardı kóriwge boladı. 
Teńles eki komponentli frazeologizmlerdiń bir tematikalıq toparǵa jatatuǵın jup aǵzanıń qaytalanıp keliwi arqalı jasalǵan túrleri de ushırasadı. Mısalı: aytqanıaytqan, degeni-degen; bir qulaǵınan kirip, bir qulaǵınan shıǵıp; aǵı-aq, qızılı-qızıl t.b. 
Bir tematikalıq toparǵa jatatuǵın parallel aǵzalar, ásirese zattıń sapası menen sanın, ólshemin, salmaǵın bildiretuǵın, is-háreketti súwretleytuǵın jup aǵzalar eki komponent quramında kóbinese qarama-qarsı mánide keledi. Mısalı: jan berip, jan alıw; qız alısıp, qız berisip; meyli jıla, meyli kúl; jaqsısın asırıp, jamanın jasırıp; juwannıń sozılıp, jińishkeniń úzilgen (waqtı), t.b. 
Tematikalıq toparlarǵa klassifikatsiyalawda teńles eki komponentli frazeologizmlerdiń kópshiligi is-háreketti bildiretuǵın sózlerden, somatizmlerden, haywanatlar dúnyasına baylanıslı atamalardan, sanlıqlardan, túr-tústi bildiretuǵın sózlerden, adamlar arasındaǵı qarım-qatnastı súwretleytuǵın sózlerden, tuwısqanlıq qarım-qatnastı bildiretuǵın sózlerden jasalǵanlıǵı anıqlandı. Al, mezgildi, waqıttı bildiretuǵın sózlerden, qımbat bahalı zatlardı bildiretuǵın sózlerden, azıq-awqat atamalarınan, diniy isenimlerge baylanıslı sózlerden jasalǵan túrleri tilimizde júdá siyrek ushırasadı.  
Frazeologizmlerdiń semantikasına arnalǵan izertlewlerde olardı mánilik toparlarǵa bóliwdiń, klassifikatsiyalawdıń printsipleri menen hár qıylı usılları arnawlı túrde izertlendi[footnoteRef:18]. Qaraqalpaq til biliminde frazeologizmlerdiń semantikası haqqında S.T.Nawrızbaeva frazeologizmlerdi óziniń obrazlılıǵı menen, ekspressivlik boyawınıń kúshliligi menen jeke sózlerden hám erkin sóz dizbeklerinen ajıratıp kórsetedi. Frazeologizmler bir neshe aǵzalardan (sózlerden) quralǵanı menen dara-dara sózler sıpatında qaralmaydı, sebebi olar jeke sózler usap ajıralmaslıqtı talap etedi, pútin bir mánini ańlatıp keledi. Hár qanday aǵzanıń bóliniwi frazeologizmlerdi semantikalıq jaqtan da, grammatikalıq jaqtan da jaramsızlıqqa alıp keledi. Sonlıqtan da tildegi frazeologizmlerdi olardıń neshe sózden turıwına qaramastan, leksikalıq bir birlik sıpatında qarap, sózlik quramnıń bir toparı dep qaraymız.  [18:  Æóêîâ Â.Ï. Ñåìàíòèêî-ôðàçåîëîãè÷åñêèõ îáîðîòîâ. Ì., qoui, qo0 áåò~ Ôåäîðîâ À.Ì. Âíóòðåííÿÿ ôîðìà ñëîâà è ôðàçåîëîãè÷åñêîãî îáîðîòà êàê ñðåäñòâà âûðàæåíèÿ ïðèçíàêà, ïîíÿòèÿ è îáðàçíîãî ïðåäñòàâëåíèÿ. Èçä. Ñèá. îòä. ÀÍ ÑÑÑÐ âûï.wá № w, qoyo, qee-qeyáåòëåð. 
 ] 

Teńles eki komponentli frazeologizmler tilde qollanılıwına qaray semantikalıq jaqtan: adamdı sıpatlaytuǵın; adamnıń ishki dúnyasın súwretleytuǵın; minezqulqın kórsetetuǵın; is-háreketin súwretleytuǵın; tariyxıy waqıyalardı, milliy dástúlerdi súwretleytuǵın; diniy túsiniklerdi súwretleytuǵın eki komponentli frazeologizmler degen bir neshe toparlarǵa bólinedi. 
Adamdı sıpatlaytuǵın teńles eki komponentli frazeologizmler. 
Xalqımızdıń tábiyatına tán ayrıqsha sıpatlarınıń biri bolǵan sóz sheberligi, aytajaq oyın kórkem etip, obrazlı túrde jetkeriwi xalıq awızeki dóretpelerinen, tariyxıy hám ádebiy shı-ǵarmalardan, sonday-aq kúndelikli turmıstaǵı qarımqatnastan da ayqın kórinip turadı. Sebebi hár bir xalıqtıń ózine tán ózgeshelikleri, ruwxıy baylıǵı bolatuǵınlıǵı belgili. Milliy úrp-ádet, milliy dástúr ideologiyası óz aldına jeke jámiyetlik qubılıs. Jeke adamnıń minez-qulqın, kelbetin, unamlı-unamsız qásiyetle-rin súwretlewde usınday milliy ózgesheliklerdiń bir kórinisi seziledi. 
Xalıq tilinde boyında mini joq, sımbatlı, sulıw qızlardıń kelbeti ay dese awzı bar, kún dese kózi bar; ay menen kúndey, hámmege birdey; alma moyın, arshın tós; kirpiginiń kiri joq, múshesiniń mini joq dep súwretlenedi. Hámmeniń de qolı jete bermeytuǵın, alıstan kózge túsip, kópshiliktiń kóziniń otın alatuǵın sulıwlardı xalıq aspandaǵı ay menen kúnge teńep otırǵan. Bunday etip súwretlewdiń túrleri xalıq awızeki dóretpelerinde, kórkem shıǵarmalarda júdá kóp ushırasatuǵın til qubılısı. 
Qaraqalpaq tilindegi teńles eki komponentli frazeologizmler qızlardıń sulıwlıǵın súwretlew menen sheklenip qoymay, iri deneli, kúshli, ǵayratlı batırların: arıslanday aybatlı, jolba-rıstay ǵayratlı; astıńǵı erni jer tirep, ústińgi erni kók tirep; ajdarhanı at etken, habjılandı qamshı etken; alıssa bilegi, talassa júregi bar, dep súwretlese qartayǵan ǵarrı adamlardı: bir ayaǵı górde, bir ayaǵı jerde; asarın asap, jasarın jasadı; aq shashlı, sarı tisli qusaǵan frazeologizmler arqalı sıpatlaydı. 
Teńles eki komponentli frazeologizmlerdiń ishinde eń kóp ushırasatuǵınları adamnıń ishki dúnyasın, minez-qulqın sıpatlaytuǵın túrleri kóp ushırasadı. Mısalı: 
-hadal, haq niyetli adam: sútten aq, suwdan taza; ishi altın, sırtı gúmis t.b. 
-juwas mómin adam: awzınan sózi, qoynınan bózi túsken; 
· eki júzli adam: kúle kirip, gúńrene shıǵıp; birde biye, birde túye t.b. 
· Jawız, qatal, sum adam: janın alıp jaqqan, ókpesin alıp qaqqan; hám urı, hám ústem; bir urtı may, bir urtı qan; uslaǵan jerde qolı, tislegen jerde tisi qalatuǵın t.b. 
· Aytqanı bolatuǵın, hámirin júritetuǵın, qaytpas qara adam: aytqanı aytqan, degeni degen; aq degeni-aq, qara degeni-qara; aq degeni-alǵıs, qara degeni - ǵarǵıs t.b. 
· Sabırlı, shıdamlı adam: suwıǵına tońıp, ıssısına kúygen; otını menen kirip, kúli menen shıǵıp t.b. 
· Jası úlǵayıp, eseygen adam: es bilip, etek japqan; kózi esikte, arqası besikte emes t.b. 
-Hiyleker, súmlıqlı adam: jılanday jıljıp, túlkidey jortqan; qoynınan kirip, qonıshınan shıǵatuǵın. 
-Qayǵısı kóp, dártli adam: sırtı pútin, ishi tútin; sırtı jıltıraq, ishi qaltıraq; ya óli emes, ya tiri emes t.b. 
-Ábiger, jarlı, jeter-jetpes halı bar adam: kóylegi tirsegine jetpeytuǵ n, shapanı dizesinen ótpeytuǵın; arqasın biyt jep, tapqanın iyt jegen; úrerge iyti, sıǵarǵa biyti joq; jamılǵanı japıraq, tósengeni topıraq t.b. 
Adamnıń is-háreketin súwretleytuǵın teńles eki komponentli frazeologizmler. 
Teńles eki komponentli frazeologizmler ishinde is-háreketti kórkem etip, obrazlılıq penen túsindiretuǵın túrleri kóp ushırasadı. Hár qanday is-hárekettiń ózine tán mánilik sıpatı boladı. Usılardı esapqa ala otırıp, biz is-háreketti bildiretuǵın teńles eki komponentli frazeologizmlerdi tómendegidey túrlerge ajırattıq: 
-Ústemlik júrgizip, aytqanǵa kóndirip otırıw mánisinde qollanılatuǵın frazeologizmler: ashsa alaqanında, jumsa judırıǵında; ayranday atlap, gúbidey pisiw, t.b.  
-Awızbirshilikli túrde birigiw mánisinde: bir jaǵadan bas shıǵarıp, bir jeńnen qol shıǵarıw; barmaq bastı, kóz qıstı bolıw; bir jan, bir tán bolıw, t.b. 
Menmenlik etiw, kókirek kóteriw, mensinbew mánisinde: ózi biy, ózi xoja; ózi sher, ózi quday, t.b. 
Zorlıq etiw, shataq salıw: malına qurıq, basına sırıq oynatıw; tóbesine tórt, jelkesine jeti qoyıw; janın alıp, jan qaltaǵa salıw; aydarlısın qul, tulımlısın tul etiw; ulın urıp, qızın qırıw; baratırǵannıń baltasın, kiyatırǵannıń ketpenin (alıw), t.b. 
Qıyınshılıq kóriw, azap shegiw: otı menen kirip, kúli menen shıqtı; astı jer, ústi tepki bolıw; atsa kesek, jolında tósek bolıw; ózegińdi órtep, julınıńdı julqıw; kózi jasqa, kewli ǵamǵa tolıw; bir kózine qan alıp, bir kózine jas alıw; ishkeni iriń, jegeni jelim bolıw; ingendey qayısıp, botaday bozlaw t.b. 
“amxorlıq etiw, qarasıw: qanatlıǵa qaqtırmay, tumsıqlıǵa shoqıttırmaw; muńın muńlap, jırın jırlaw; basın awırtıp, baltırın sızlatıw t.b. 
Ján-jaqqa tarap ketiw, toz-toz bolıw: palapan basına, turımtay tusına ketiw; ulı urımǵa, qızı qırımǵa ketiw t.b. 
Urısıw, jaman sózlerdi aytıp baqırısıw: jerden alıp jerge salıw; awzınan aq iyt kirip, qara iyt shıǵıw. 
Albıraw, ne qıların bilmew, qısınıw: kirerge esik, shıǵarǵa tesik tappaw; jer jarılmadı, men kirmedim; oyı onǵa, sanası sanǵa bóliniw. 
Uzaq waqıt bayram qılıw, toy beriw: otız jerge ot jaǵıp, qırıq jerge qazan asıw; otız kún oyın, qırq kún toyın qılıw; kunde bayram, kúnde toy, t.b. 
Buldiriw, oyran etiw: tolısın tógip, ortasın shayqaw; shalabın shayqap, tolısın tógiw t.b. 
Bul keltirigen teńles eki komponentli frazeologizmler bir-biri menen qıyınnan qıyıstırılıp dúzilgen, hár qıylı usıllar arqalı baylanıstırılǵan kompozitsiyalıq birlikler. Biz bul jerde mánilik sıpatına qaray is-háreketti súwretleytuǵın teńles eki komponentli frazeologizmlerdiń tilde jiyi qollanılatuǵın túr-lerin ǵana atap óttik. Usı mánilik toparǵa jatatuǵın frazeolo-gizmler teńles eki komponentli frazeologizmlerdiń san jaǵınan eń kóbi sanaladı. Bul teńles eki komponentli frazeologizmlerdiń qaysısın alıp qarasaq ta, olarda ótken dáwirdiń belgisi, sol dáwirge tán kolorit, milliy psixologiyalıq ózgesheligi anıq sezilip turadı. Demek, qaraqalpaq tilindegi teńles eki komponentli frazeologizmler ıqsham etip qurılǵan, garmoniyalıq únleslikke tiykarlanǵan sóz dizbekleri ǵana emes, al az sóz benen kóp nárseni túsindiretuǵın, tereń mánige iye, ekspressivligi, obrazlılıǵı kúshli bolǵan kórkem sóz úlgileri. Bunday kórkem frazeologizmler arqalı adamnıń hár qıylı is-háreketlerin, olardıń názik sezimlerin, kewlindegi  ózgerislerdi anıq hám ayqın etip súwretlewge erisiw múmkin. Jazıwshı óz shıǵarmasında qaharmanlarınıń psixologiyalıq halatların, oyın, ruwxıy jan dúnyasın ayqın hám názik súwretlew ushın frazeologizmlerdi múmkin bolǵanınsha sáykesin tańlap alıp jumsawǵa háreket etedi[footnoteRef:19].  [19:  ¹îæàõìåòîâà Õ. Ôðàçåîëîãèçìäåðäi4 ê5ðêåì 1äåáèåòòå 3îëäàëûíû7û. Àëìàòû, qouw, tiáåò. ] 

Pikirimizdi tastıyıqlaw ushın kórkem shıǵarmalardan mısallar keltireyik: 
... Jalǵızınıń qanlı maydanǵa atlanar aldı, altı qanatlı úyge bir ózi sıymay panalap, ingendey qayısıp, botaday bozlap otırǵan Nazlı kempir júregindegi  dártine usınnan basqa shıpa taba almadı ma, kim bilsin, qıza kele aytınıp jıladı. (K.Sultanov, «Aqdárya»). 
Men de ishkenim-iriń, jegenim-jelim bolıp, úlken basımdı kishireytip, saǵan kelip otırman (Ó.Xojaniyazov «Tuwǵan jerdiń tútini»). 
Endi Aydananı ǵarǵaǵandı qoya berip, óz balasın jerden alıp, jerge saldı. 
(Ó.Xojaniyazov «Aydana»). Bir kózine qan alıp, Bir kózine jas alıp. 
Altı aylıq ishte qalǵan balasın 
Edige jalǵız qayǵırıp... («Edige» jástanı). 
Shásenemniń kózi jasqa, kewli ǵamǵa tolıp, qápeske túsken qustay bolıp, anasına jalbarınıp mına qosıqtı ayttı... 
Bul mısallarda keltirilgen teńles eki komponentli frazeologizmler qaharmanlardıń psixologiyalıq tolǵanısların kórkem etip jetkeriwde eń tiykarǵı kórkemlew quralı retinde xızmet etip tur. Adamnıń basına túsken awır qayǵını, azaptı uwayımdı súwretlewde frazeologizmlerdiń ishinde quramalı qurılısqa iye bolǵan túri orınlı tańlap alınǵan. 
Teńles eki komponentli frazeologizmlerdiń mánilik túrleriniń biri tariyxıy waqıyalardı súwretleytuǵın frazeolo-gizmler. Olar etken dáwirdegi xalıq turmısındaǵı qıyın-qıstaw waqıtlardı, sol dáwirge tán bolǵan koloritti sheber súwretlep bere-di: aydarlısın qul etti, tulımlısın tul etti; bası aydawda, malı talawda; jaw jaǵadan alǵanda, iyt etekten alǵan (zaman); ayranday atlap, gúbidey pisiw; basınan sırıq, malınan qurıq ketpew. 
Jámiyetlik protsesslerdiń biri bolǵan miynet waqıt hám mezgil menen tıǵız baylanıslı. Endi usı miynet penen mezgildi bildiretuǵın frazeologizmlerdiń mánilik túrlerin ajıratayıq: 
Miynet protsesine baylanıslı obrazlı frazeologizmler: taban haqı, mańlay teri; otı menen kirip, kúli menen shıqtı; 
Waqıt, mezgildi bildiretuǵın frazeologizmler: Qas qarayıp, ımırt jabılıw; ayı asıp, kúni ótken; juwannıń sozılıp, jińishkeni úzilgen waqtı. 
Teńles eki komponentli frazeologizmlerdiń ishinde milliy dástúrlerdi súwretleytuǵın túrleri de ushırasadı: at qoyıp, aydar taǵıw; ulın uyaǵa, qızın qıyaǵa qondırıw; aydarın sıypap ul, quyrıǵın qaǵıp qız súyiw. 
Diniy túsiniklerdi súwretleytuǵın frazeologizmler: quday saldı, is bold ; áwliyege at aytıp, qorasanǵa qoy atıp; quday ırza, men ırza; meniń qolım emes, Piyrim-Biypatmanıń qolı. 
Tilimizdegi ekspressivli-emotsiyalı boyawı kúshli bolǵan mánilik túriniń biri - tilek, alǵıs hám ǵarǵıs mánisindegi teńles eki komponentli frazeologizmler. 
Tilek hám alǵıs mánili teńles eki komponentli frazeologizmler: 
Túbiń bir, shaqań mıń bolsın; dártlige dawa, qástege shıpa bersin; ırıs bolıp kirip, bereket bolıp darısın; dushpanıń piyada, dostıń zıyada bolsın; tastım degende tógilmesin, jettim degende jıǵılmasın; abıroyıń assın, mártebeń tassın; báledenbáterden, qáwipten-qáterden saqlanıw; janıń jayılsın, ushıń uzaysın; jortqanda jolıń bolsın, Qıdır ata joldasıń bolsın t.b. 
“arǵıs mánili teńles eki komponentli frazeologizmler: jaylawıńdı jaw alǵır, órisińdi ot alǵır; ulıń urımǵa, qızıń qırımǵa ketkir; ishkeniń iriń, jegeniń jelim bolsın; kórgeniń xorlıq bolsın, jegeniń tayaq bolsın t.b. Xalıq sóz ónerine, til sheberligine bárqulla kewil bólgen. Tilek, alǵıs aytqan waqıtları da tileginiń mánili bolıwın, olardı juplap aytıwǵa háreket et-ken. Tilek, alǵıs, ǵarǵıs mánili teńles eki komponentli frazeolo-gizmler de basqa mánilik túrdegi frazeologizmlerge usap uyqasqa, avfoniyaǵa, mánilik jaqtan sáykeslilikke tiykarlanıp dúzilgen. Komponentler aralıq aǵzalardıń sanınıń teńligi, qurılısı boyınsha birligi saqlanǵan. Usı tillik ózgesheliklerdiń barlıǵı qosılıp tilek, alǵıs, ǵarǵıs mánili teńles eki komponentli frazeologizmlerdiń tilde saqlanıwına sebep bolǵan. 
Solay etip, qaraqalpaq tilindegi eki komponentli frazeologizmlerdiń mánilik túrlerin izertlew barısında olardıń adamnıń kelbetin, túr-túsin, tirishiligin, minezqulqın, ishki dúnyasın, qarım-qatnasın jáne ómir hám oǵan tán tábiyǵıy qubılıslardı kórkem etip sıpatlaytuǵınlıǵı anıqlandı. Máni-lik túrler sistemasına kiretuǵın teńles eki komponentli frazeo-logizmler qurılısı jaǵınan evfoniyaǵa tiykarlanıp jasaladı. Belgili mánilik túrlerge kiretuǵın teńles eki komponentli frazeologizmlerdiń teńles aǵzaları san jaǵınan teń bolıp, forma birligi, tematikalıqsemantikalıq órisi saqlanadı. 
Qaraqalpaq tilindegi teńles eki komponentli frazeologizmlerdiń jaslarǵa úlgi bolarlıqtay adamgershilik qásiyetleri, ómirdiń shın mánisi, jaqsı menen jaman qásiyetli adamlardıń ayırmashılıǵı, miynettiń qádiri, doslıq-joldaslıq qatnastı qásterley biliw, turmıstıń ashshısı menen dushshısın tata biliw sıyaqlı úlken tárbiyalıq mánisi bar psixologiyalıq-pedagogikalıq kontseptsiyalar semantikalıq sistemasınan óz kórinisin tabadı. 
Sorawlar hám tapsırmalar. 
1. Qanday sózler frazeologizm quramında tireklik xızmetin atqarıp keledi? 
2. Frazeologizm quramında arab-parsı tillerinen kirgen qanday sózler ushırasadı?  
3. Teńles eki komponentli frazeologizmler quramında sinonimles sózler qanday xızmet atqaradı? 
4. Teńles eki komponentli frazeologizmler quramında antonimlik qatnastaǵı sózler qanday xızmet atqaradı? Olarǵa mısallar keltiriń. 
5. Qaraqalpaq tilindegi teńles eki komponentli frazeologizmler qanday temantikalıq toparlarǵa bólinedi? 
6. Tilek hám alǵıs mánili frazeolgizmlerge mısallar keltiriń. 
 
Teńles eki komponentli frazeologizmlerdiń kórkem shıǵarmalarda qollanılıw ózgesheligi 
 
Jobası: 
1. Teńles eki komponentli  frazeologizmlerdiń  stillik qollanılıw ózgeshelikleri 
2. Teńles eki komponentli frazeologizmlerdiń quramınıń ózgertilip qollanılıwı. 
Tayanısh sózler: teńew sıpatındaǵı frazeologizmler, epitet, stillik figuralar, giperbola, litota, poetikalıq til úlgileri, antiteza, parallelizm, anafora, epifora. 
Frazeologiyalıq sóz dizbekleriniń quramı menen qurılısı ayırım jaǵdaylarda semantikalıq jaqtan azlı-kópli ózgerislerge ushıraǵan túrleri kórkem shıǵarmalarda, ásirese, poeziyada kóp ushırasadı. Usı másele jóninde S.İsaev: «Kórkem shıǵarmada bel-gili dárejede jazıwshı intellektine qaray geybir erkinlik, for-mal túrde ulıwma normadan (awısıw) shıǵıw, grammatikalıq siste-manıń, zańlılıqtıń buzılıwı), anomaliyalıq (ádetten tıs), meta-bazislik (sóz shaqaplarınıń basqa xızmette jumsalıwı) qubılıs-lar bolıp otıradı»[footnoteRef:20], - deydi. Usı aytılǵan tillik qubılıslar  teńles eki komponentli frazeologizmlerde de anıq kórinedi.   [20:  Èñàåâ Ñ. ¹àçà3 1äåáè тiлiнi4 òàðèõû. Àëìàòû, qoio, wu-áåò. ] 

Frazeologiyalıq sóz dizbekleriniń quramındaǵı sózlerdiń bas-qa sózler menen awmastırılıp beriliwi, yaǵnıy kontaminatsiyalanı-wınıń óz sebepleri bar. Teńles eki komponentli frazeologizmler-diń kórkem shıǵarmalarda kórkemlilik hám stillik maqsetlerge bola ózgertilip qollanılıwı hár túrli usıllar arqalı júzege asadı. 
Teńles eki komponentli frazeologizmlerdegi ellipsislik qubılıs (bir komponenttiń túsirilip qollanılıwı). Usı usıl menen qollanılǵan  frazeologizmlerdiń tek qurılısında ǵana emes, al semantikalıq tárepinde de ózgeris bolıwı múmkin. Bir jaǵdaylarda eki komponenttiń bir sıńarı qollanılǵan menen, jup komponent arqalı beriletuǵın máni tolıq berilse, al ayırım jaǵdaylarda dástúriy mániden sál awısıp, basqasharaq mazmundı, waqıyanı, qubılıstı bildiriwi de múmkin. Bunı tómendegi kórkem shıǵarmalardan alınǵan mısallarda kóriwge boladı: 
1. Qızı qıyaǵa ketip baratırǵanda hár qanday qaysar adamnıń da qabırǵası qayısar eken-dá, júzinen qanı qashıp ketipti biysharanıń, dep te aytıp júrdi.    
(Q.Mámbetov, «Posqan el»). 
2. Qoy deytuǵın qoja joqtay, Ayzada hádden zıyat bayıp ketti.                          (K.Allambergenov «Dárbent»). 
3. Ómirdi oylap uzaq kún toqsan tolǵanadı da júredi. 
                                (K.Sultanov «Aqdárya»). 
5. Áwliiyege at aytıp, 
   Ortaǵa basın salǵanıń 
    Allayarday bayıńız 
   Bularǵa bayan etedi («Qırıq qız» dástanı). 
Birinshi gápte uldı uyaǵa, qızdı qıyaǵa (qondırıw) degen teńles eki komponentli frazeologizmlerdiń ekinshi bólegi (qızı qıyaǵa ketiw) qollanılǵan ekinshi gápte de áy deytuǵın áje joq, qoy deytuǵın xoja joq degen frazeologizmniń ekinshi bólegi ǵana, úshinshi gápte toǵız turıp, toqsan tolǵanıw frazeologizmniń ekinshi bólegi, sońǵı gápte de áwliyege at aytıp, 

qorasanǵa qoy aytıw frazeologizminiń birinshi bólegi qollınalǵan. Eki komponenttiń bir sıńarı qollanılsa da avtorlardıń sheberligi arqasında frazeologizmniń dásturiy tutas mazmunı, oqıwshıǵa dál, tolıǵı menen jetkeriledi. Joqarıda kórkem shıǵarmalardan alınǵan úzindilerde teńles eki komponentli frazeologizmlerdiń bir sıńarı ǵana qollanılǵanı menen mikrokonteksten frazeologizmniń tolıq mánisin túsinemiz. Sebebi teńles eki komponentli frazeologizmlerdiń bul túrleri tilde jiyi qollanılıwı nátiyjesinde júrtshılıqqa júdá tanımalı bolıp ketken. Frazeologiyalıq sóz dizbekleriniń eki komponentiniń birewi túsirilip qollanılıw usılı jazıwshı - shayırlardıń shıǵarmalarında keń orın aladı. Bunnan avtorlardıń dástúriy qollanıwdıń shegarasınan awısıp, aytılatuǵın oydı birden kórsetpey kontekstke ózgeshe bir sıpat, tús beriwge umtılıwı seziledi. 
Teńles eki komponentli frazeologizmlerdiń quramınıń ózgertilip qollanılıw jaǵdayları kórkem shıǵarmalarda kóplep ushırasadı. Máselen, 
Mınaw júr tozıp xalqıń 
Bararına jeri joq, 
Batarına kóli joq 
Kiyimi joq ústinde («Qırıq qız» dástanı). 
Tariyxıy mánisi bar kórkem sóz dizbekleriniń biri «baratuǵın jeri, batatuǵın kóli joq» frazeologizmi bul mısalda da dástúriy qálpinde qollanılsa, endigi keltirilgen mısallarda eki komponent simmetriyalı túrde ekige bólinip, eki gáp quramında berilgen, semantikalıq tárepten de ózgeshelik seziledi:        
              Barar belli jeri joq               Ján jaǵına qaradı 
              Batarına kóli joq               Átiraptı sholadı.  
                                («Qırıq qız» dástanı) 
Bul mısalda teńles eki komponentli frazeologizmniń birinshi sıńarı («baratuǵın jeri joq») ózgertilgen variantta («Barar belli jeri joq») jumsalǵan. Al endigi mısalda avtor bul frazeologizmler qurılısın ádewir dárejede ózgertip qollanǵanın kóremiz: -Bolǵan joq. Batar kólimiz benen jatar jerimizdi aytW                                   (Ó.Ayjanov «Aydana»). 
Kórkem shıǵarmalarda avtor tárepinen órgertilip qollanılǵan teńles eki komponentli frazeologizmlerdi kóplep ushıratamız. Tilimizdegi «sırtı pútin, ishi tútin» degen frazeologizm «Qırıq qız» dástanında tómendegishe qollanılǵan: 
... Bolǵan iske sır bermey,    Batır tuwǵan Arıslan,    Oynap-kúlip júredi, 
   Sırtı pútin bolsa da, 
   İshinde ot janadı.          
Qaraqalpaq tilinde barlıq adamlar (ǵarrı, jasına qaramay) mánisinde jumsalatuǵın «eńkeygen ǵarrı, eńbeklegen bala», «jeti jasar baladan, jetpis jasar ǵarrıǵa shekem» degen frazeologizmler avtor tárepinen strukturalıq jaqtan bir talay ózgerisler menen de jumsala beredi: 
... Eńkeygen ǵarrıdan, esin bilmegen balaǵa shekem jıladı. 
                                         (A.Sadıkov «Berdaq» romanı). 
Jetpis jasar ǵarrılar, 
Jeti jasar balalar, 
Kara kún tuwıp xalqıńa,  
Jurtıń, Xanım, zar jılar,        («Qırıq qız» dástanı). 
«Alısına xat jollap, jaqınına at jollap» frazeologizmi avtor tárepinen bılayınsha qubıltıp qollanıladı: 
Alıstan at jollap, ya xat jollap  shaqırǵanda, keler-kelmesiń gúmana. Seni táǵdir aydap kelgen shıǵar. (Ó.Aytjanov «Aydana»). 
Kórkem shıǵarmalarda ayırım jaǵdaylarda frazeologizmniń ózi qollanılmay, al onıń quramındaǵı ayırım sózler (bólekshe) keltiriliwi múmkin. Bunday frazeologizm ornına onıń bólekshesiniń qollanılıwı arqalı da sol frazeologizmniń tolıq mazmunın beriw múmkin[footnoteRef:21].  [21:  Ìàìàòîâ À.Ý. Ñåìàíòèêî-ñòèëèñòè÷åñêèå îñîáåííîñòè ýìîöèîíàëüíî-îöåíî÷íûõ ôðàçåîëîãè÷åñêèõ åäèíèö óçáåêñêîãî ÿçûêà. ÀÊÄ. Òàøêåíò, qoii, qu-áåò. ] 

Qaraqalpaq tilindegi quramalı qurılısqa iye teńles eki komponentli frazeologizmlerdiń quramındaǵı ayırım sózlerdi qollanıw arqalı da frazeologizmniń pútin mánisin ańlawǵa bolatuǵın halatlar da kórkem shıǵarmalarda ushırasadı: 
Merekede opaq boldım, Eńgezerdey sopaq boldım, 
Kólge barsam qonaq boldım, 
Balıǵım joq boldı meniń.                 (Berdaq). 
-Biybijan jeńge, bir gáp bar, bul úydiń xojası da, ájesi de óziń qusaysań.  (Ó.Xojaniyazov «Oyanıw» romanı). 
Bul keltirilgen  mısallarda frazeologizmler óziniń traditsiyalıq, qáliplesken túrinde qollanılıp turǵan joq. Al, sol frazeologizm quramındaǵı ayırım sózler arqalı (opaq-sopaq; xoja-áje) frazeologizm obrazı jasalǵan, yaǵnıy usı sózler arqalı  biz «otırsa opaq, tursa sopaq (bolıw); áy deytuǵın áje, qoy deytu-ǵın qoja joq» frazeologizminiń tolıq quramın kóz aldımızǵa eleslete alamız. Teńles eki komponentli frazeologizmlerin avtordıń ózgertip, qubıltıp, kontekstke say orınlı qollanılıwı eń aldı menen, paydalanılıp atırǵan frazeologizmlerge ózgeshe tús berip, mikrokontekstiń mánililigin arttırıp, ekspressivliligin kúsheytedi. Teńles eki komponentli frazeologizmlerdi orınlı túrde, kerek jerinde qollanıw-avtordıń sheberligine, kórkem oylawına baylanıslı. Sebebi frazeologizmniń quramın ózgertiw, teńles eki komponenttiń bir sıńarın qollanıw ellipsislendiriw, qubıltıw usılların, birinshiden, oylap tabıw, ekinshiden, onı ornı menen qollanıw, úshinshiden, sóz dizbegine qanday usıllardı qollanıw qolaylı ekenin anıqlaw ushın úlken sheberlik kerek boladı. Teńles eki komponentli frazeologizmlerdiń tutaslıǵın, dástúriy qollanılıwın «buzıp», transformatsiyalap qollanıw avtordıń sheberligin kórsetiwge, shıǵarmanıń ózinshelik ózgesheligin tanıtıwǵa, kórkemlik jaqtan kúshin, emotsional-ekspressivlik boyawın arttırıwǵa, ideyanıń oqıwshıǵa tásirli etip jetkeriliwine járdem etedi. 
Solay etip, teńles eki komponentli frazeologizmler ayrıqsha dúzilme sıpatındaǵı quramalı leksikalıq birlikler retinde ózine tán bolǵan bir qatar leksikalıqsemantikalıq ayrıqshalıqlarǵa iye. Olar ulıwma túrkiy tillerge tán túpkilikli sózlerdiń tiykarına qurılǵan. Sonıń menen birge teńles eki komponentli frazeologizmlerdi izertlew barısında komponentler arasında óz-ara juptı payda etiwshi aǵzalardıń mánisi jaǵınan jaqın, bir tematikalıq óriske kiretuǵın sózlerden turatuǵınlıǵı anıqlandı. 
Qaraqalpaq tilindegi teńles eki komponentli frazeologizmlerdiń mánilik túrlerin anıqlaw barısında olardıń adam sıpatlamasına baylanıslı, adamnıń is-háreketin súwretleytuǵın túrleri, tariyxıy waqıyalardı súwretleytuǵın túrleri, miynet protsesine baylanıslı túrleri, mezgildi bildiretuǵın túrleri, milliy dástúrlerdi súwretleytuǵın túrleri, diniy túsiniklerdi súwretleytuǵın túrleri, tilek-alǵıs, ǵarǵıs mánili túrleriniń bar ekenligi belgili boldı. Qaraqalpaq tilindegi teńles eki komponentli frazeologizmler kórkemlik qurılısı jaǵınan hár qıylı bolıp keledi. Olardıń quramında teńew, epitet, giperbola, litota sıyaqlı poetikalıq til úlgileri ushırasadı. Teńles eki komponentli frazeologizmlerdiń stillik qollanılıwı hár qıylı usıllarda ámelge asatuǵınlıǵı anıqlandı. 
 
Sorawlar hám tapsırmalar 
1. Teńles eki komponentli frazeologizmler tilde qollanılıwı jaǵınan qanday usıllar arqalı iske asadı? 
2. Frazeologizmler kórkem shıǵarmalarda qanday kórkemlew quralları xızmetin atqaradı? 
3. Teńew sıpatında teńles eki komponentli frazeologizmlerge mısallar keltiriń. 
4. Teńles eki komponentli frazeologizmler quramında qanday súwretlew quralları ushırasadı? 
5. Antiteza, parallelizm, anafora túrindegi teńles eki komponentli frazeologizmlerge mısallar keltiriń. 
6. Teńles eki komponentli frazeologizmlerdiń quramınıń ózgertilip qolanılıwına kórkem shıǵarmalardan mısallar keltiriń. Kartotekalar dúziń.    
 
 
 
 
 
 
 
 
 
 
 
Maǵlıwmat alınǵan derek: Yusupova B.T. Qaraqalpaq tiliniń frazeologiyası (Oqıw qollanba), Tashkent, “Tafakkur bo’stani”, 2020.

